Κυρίες και κύριοι συνάδελφοι, αρχίζει η συνεδρίαση. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-3-2015 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΙΕ΄ συνεδριάσεώς του, της Παρασκευής 20 Μαρτίου 2015, σε ό,τι αφορά την ψήφιση στο σύνολο του σχεδίου νόμου «Ρυθμίσεις για την επανεκκίνηση της οικονομίας»]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Αρχίζω με την πρώτη με αριθμό 53/17-3-2015 επίκαιρη ερώτηση πρώτου κύκλου του Βουλευτή Ιωαννίνων του Συνασπισμού Ριζοσπαστικής Αριστεράς κ. Χρήστου Μαντά προς τον Υπουργό Πολιτισμού, Παιδείας και Θρησκευμάτων, σχετικά με την ανάκληση της απόφασης που χαρακτηρίζει το Γενικό Λύκειο Ζωσιμαίας Σχολής Ιωαννίνων ως Πρότυπο Πειραματικό Σχολείο. Στην επίκαιρη ερώτηση του κ. Μαντά θα απαντήσει ο Υπουργός Πολιτισμού, Παιδείας και Θρησκευμάτων, κ. Αριστείδης Μπαλτάς. Τον λόγο έχει ο κ. Χρήστος Μαντάς.
Καλημέρα, κύριε Υπουργέ και συγχαρητήρια για την επιστολή που στείλατε στους μαθητές - τη διαβάσαμε και οι γονείς - για την 25η Μαρτίου. Πρόκειται ουσιαστικά για την ανάκληση μίας απόφασης, η οποία, αν πραγματοποιηθεί, θα διαλύσει ένα σχολείο, ένα γενικό λύκειο, που βρίσκεται στο κέντρο της πόλης των Ιωαννίνων και εξυπηρετεί εδώ και πάρα πολλά χρόνια τους κατοίκους της περιοχής. Τι ακριβώς έχει συμβεί; Ο προηγούμενος Υφυπουργός Παιδείας κ. Δερμεντζόπουλος αποφάσισε με μία πράξη η οποία υπογράφηκε στις 31-12-2014, μετά από πρόταση της Διοικούσης Επιτροπής των Προτύπων και Πειραματικών Σχολείων, να ορίσει ένα συγκεκριμένο σχολείο, το Γενικό Λύκειο της Ζωσιμαίας, ένα κτήριο που βρίσκεται στο κέντρο της πόλης, ώστε να γίνει πρότυπο πειραματικό λύκειο. Η απόφαση αυτή βρίσκεται σε πλήρη αντίθεση με την τεκμηριωμένη απόφαση του Δημοτικού Συμβουλίου του Δήμου Ιωαννίνων και της Περιφερειακής Διεύθυνσης Εκπαίδευσης της Ηπείρου που προτείνει να λειτουργήσει - αν είναι να λειτουργήσει - πρότυπο πειραματικό σχολείο στην περιοχή της Ανατολής, όπου υπάρχει ένα κτήριο, το οποίο έχει φτιαχτεί με χρήματα του ΕΣΠΑ. Είναι ένα κτήριο που ενεργειακά είναι σύγχρονο. Έχει όλες τις προδιαγραφές να λειτουργήσει το συγκεκριμένο σχολείο στην Ανατολή ως πρότυπο, αν αυτή είναι η βούληση του Υπουργείου. Αφήνω στην άκρη τη συζήτηση για όλο αυτό το ζήτημα περί πρότυπων σχολείων, πειραματικών σχολείων κ.λπ.. Έχω ασχοληθεί με αυτά τα θέματα και έχω δει και τις θέσεις του Υπουργείου. Ωστόσο, ξαναλέω ότι το κρίσιμο θέμα είναι να ανακληθεί αυτή η απόφαση και να προχωρήσουμε - αν είναι να προχωρήσουμε - στην ίδρυση ενός πρότυπου σχολείου σε διαφορετικό κτήριο. Ευχαριστώ πολύ.
Κι εμείς ευχαριστούμε. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Μαντά, ευχαριστώ για την ερώτησή σας. Μου δίνει την ευκαιρία να θέσω άλλη μια φορά τη διάκριση μεταξύ προτύπου και πειραματικού σχολείου. Τα πειραματικά σχολεία, όπως ξέρετε, είναι εκείνα όπου το δείγμα των μαθητών πρέπει να είναι στατιστικά σωστό, δηλαδή να μετέχουν στην κλήρωση παιδιά από όλες τις κοινωνικές κατηγορίες και από εκεί και πέρα, στο πλαίσιο του σχολείου να γίνονται νέες, πειραματικές μορφές διδασκαλίες, νέες μέθοδοι διδασκαλίας κ.λπ., τα δε αποτελέσματα αυτών των «πειραμάτων» - σε εισαγωγικά - να μπορούν να διαχυθούν στα υπόλοιπα σχολεία. Τα πρότυπα σχολεία είναι διαφορετικά. Τα περισσότερα από αυτά είναι ιστορικά. Είναι σχολεία αριστείας, με την καλή έννοια. Πρέπει να διακρίνουμε αυτές τις δύο κατηγορίες σχολείων, πράγμα που δεν έγινε από τις προηγούμενες κυβερνήσεις, με αποτέλεσμα να δημιουργηθεί όλη αυτή η σύγχυση. Σε σχέση με το ερώτημά σας, η απάντηση νομίζω ότι οφείλει να είναι απλή. Προφανώς πρέπει να ανακληθεί η εν λόγω εγκύκλιος, που είπατε, γιατί το σχολείο, στο οποίο αναφέρεστε, είναι ένα σχολείο το οποίο δεν διεκδικεί τίποτε περισσότερο από το να παραμείνει ένα γενικό λύκειο, όπως όλα τα υπόλοιπα, στη βάση της παράδοσης των λυκείων της περιοχής. Επίσης, όπως πολύ σωστά επισημαίνετε, η ενδεχόμενη ίδρυση πειραματικού ή προτύπου σχολείου στην περιοχή Ανατολής του Δήμου Ιωαννιτών είναι κάτι το οποίο οφείλει να εξεταστεί. Δεν θέλουμε να τελειώνουμε με τα πρότυπα ή τα πειραματικά σχολεία που υπάρχουν, αλλά θέλουμε να διευρύνουμε κατά το δυνατόν αυτό τον θεσμό. Άρα το επόμενο ερώτημα για το αν και πότε θα μπορέσει να ιδρυθεί είτε πρότυπο είτε πειραματικό σχολείο στην περιοχή που επισημαίνετε είναι κάτι που θα εξεταστεί, με δεδομένο μάλιστα ότι υπάρχει εν συστάσει η νέα Επιτροπή Προτύπων Πειραματικών Σχολείων, που ήδη έχει μπει σε διαδικασία, για να κοιτάξουμε, τουλάχιστον σε μεταβατικό στάδιο, αυτά τα προβλήματα. Ευχαριστώ.
Κι εμείς ευχαριστούμε. Τον λόγο έχει ο κ. Μαντάς.
Ευχαριστώ, κύριε Πρόεδρε. Κύριε Υπουργέ, νομίζω ότι η τοποθέτησή σας και για το γενικό ζήτημα έχει ιδιαίτερο ενδιαφέρον. Θα συμφωνήσω μαζί σας ότι πράγματι ο θεσμός των πειραματικών σχολείων κυρίως, ο οποίος έχει αναμειχθεί με το θέμα των προτύπων σχολείων με έναν ιδιόμορφο τρόπο, με τον τρόπο που λειτούργησε όλο το προηγούμενο διάστημα είχε δημιουργήσει πολλά προβλήματα και ερωτήματα. Το Γενικό Λύκειο της Ζωσιμαίας, που βρίσκεται στο κέντρο της πόλης, έχει τριάντα πέντε εκπαιδευτικούς. Θέλω να σας ενημερώσω ότι, όπως προκύπτει και από τα αρχεία του σχολείου, τουλάχιστον από το 1963 και μετά δεν λειτουργεί ως πειραματικό ή ως πρότυπο σχολείο. Στην πόλη των Ιωαννίνων υπάρχει Πρότυπο Δημοτικό Σχολείο της Ζωσιμαίας, Πρότυπο Γυμνάσιο της Ζωσιμαίας και ουδέποτε πρότυπο λύκειο, από τότε που υπάρχουν λύκεια. Συνεπώς νομίζω ότι είναι σαφές από την απάντησή σας ότι αν συγκροτηθεί πρότυπο λύκειο στα Γιάννενα, μπορεί και πρέπει να χρησιμοποιηθεί αυτό το κτήριο το οποίο σας λέω. Είναι απόφαση των φορέων της πόλης. Είναι ένα κτήριο που φτιάχτηκε με χρήματα του ΕΣΠΑ γι' αυτό τον σκοπό και το οποίο φιλοξένησε αυτή την περίοδο μόνο ένα δημοτικό σχολείο που κάηκε στα Γιάννενα, το 4ο Δημοτικό Σχολείο, όπου οι μαθητές αναγκάστηκαν στη μέση της χρονιάς να πάνε και να φιλοξενηθούν εκεί. Δεν είναι καλό, όμως, για δημοτικό σχολείο. Ωστόσο, αν η απόφαση της πολιτικής ηγεσίας του Υπουργείου είναι να ιδρυθεί πρότυπο λύκειο, μπορεί να εξυπηρετήσει κάλλιστα την περιοχή σε αυτή την κατεύθυνση. Με βάση την άποψη που διατυπώσατε, νομίζω ότι λύνεται το θέμα. Θέλω να σας επισημάνω, όμως, ότι πρέπει γρήγορα να φτάσει η ανάκληση, διότι στα Γιάννενα καθυστερούν στο να οριστούν γεωγραφικά - αυτό που συνήθως γίνεται σ' αυτήν ακριβώς την περίοδο - οι δρόμοι από τους οποίους πάνε παιδιά στα συγκεκριμένα σχολεία. Συνεπώς αυτό έχει την επικαιρότητά του, αλλά έχει και τον επείγοντα χαρακτήρα. Πρέπει γρήγορα να γίνει έτσι ώστε οι μαθητές της Γ΄ γυμνασίου της περιοχής να μην ψάχνουν σε άλλα σχολεία ή να ψάχνουν σε ιδιωτικά εκπαιδευτήρια. Πρέπει γρήγορα να γίνει. Είναι ένα πολύ καλό σχολείο, το οποίο πρέπει να συνεχίσει τη λειτουργία του, όπως τόσα χρόνια λειτουργούσε και με αυτή τη λειτουργία του έχει γίνει και διάσημο. Ευχαριστώ πολύ.
Ευχαριστούμε τον κ. Μαντά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τρεις μαθήτριες και μαθητές και δύο εκπαιδευτικοί συνοδοί τους από το 6ο Γυμνάσιο Χανίων (Α΄ Τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κύριος Υπουργός έχει τον λόγο.
Ευχαριστώ, κύριε Μαντά. Ως προς το πρώτο, έχετε δίκιο. Θα φτάσει γρήγορα εγκύκλιος. Ως προς το δεύτερο, βλέπουμε ευμενώς το να γίνει το πρότυπο σχολείο ή πειραματικό - θα το δούμε - στο οποίο αναφέρεστε. Απλώς, όλα αυτά είναι εντός ενός σχεδιασμού όπου πρέπει να δούμε όλα τα λύκεια της χώρας, πρότυπα, πειραματικά και «απλά», ώστε κατά κάποιο τρόπο οι δυνάμεις να πάνε σε όλα αυτά με έναν έλλογο τρόπο και να μη δίνουμε έτσι εύκολα υποσχέσεις για κάτι που ενδεχομένως θα είναι δύσκολο να πραγματοποιηθεί. Το βλέπουμε, όμως, απολύτως ευμενώς. Ξέρουμε την εκπαιδευτική ιστορία της πόλης των Ιωαννίνων και της ευρύτερης περιοχής και τα ιστορικά σχολεία της περιοχής και θέλουμε, όντως, πραγματικά να το δούμε όσο καλύτερα γίνεται, στο πλαίσιο, βεβαίως, του γενικότερου σχεδιασμού του Υπουργείου.
Ευχαριστούμε τον κύριο Υπουργό. Προχωρούμε, κυρίες και κύριοι συνάδελφοι, στη δεύτερη με αριθμό 55/17-3-2015 επίκαιρη ερώτηση δευτέρου κύκλου του Βουλευτή Νομού Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Πολιτισμού, Παιδείας και Θρησκευμάτων, σχετικά με τις μετεγγραφές των φοιτητών της Αρχιτεκτονικής Σχολής του Μετσόβιου Πολυτεχνείου και του Τμήματος Αρχιτεκτόνων του Αριστοτέλειου Πανεπιστήμιου Θεσσαλονίκης. Ο κ. Μπαλτάς θα απαντήσει και σε αυτήν την ερώτηση. Κύριε Γκιόκα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, η ερώτηση αφορά ένα σοβαρό πρόβλημα που έχει προκύψει τους τελευταίους μήνες με την άρνηση των διοικήσεων των συγκεκριμένων σχολών που αναφέρθηκαν, της Αρχιτεκτονικής Σχολής Αθηνών και του Τμήματος Αρχιτεκτόνων του Αριστοτελείου Πανεπιστημίου Θεσσαλονίκης, να εγγράψουν πρωτοετείς φοιτητές στις σχολές, οι οποίοι πήραν μετεγγραφή με βάση την πρόσφατη εγκύκλιο του Υπουργείου Παιδείας. Αν δεν κάνω λάθος, είναι περίπου διακόσιοι φοιτητές. Τα παιδιά αυτά, όπως αντιλαμβάνεστε, είναι ξεκρέμαστα. Δεν παρακολουθούν τις σπουδές τους. Δεν μπορούν να πάρουν μέρος στις εξετάσεις. Δεν μπορούν, την ίδια στιγμή, οι οικογένειές τους να ανταποκριθούν στο αυξημένο κόστος σπουδών για τις σχολές στις οποίες πέρασαν. Έχουν χάσει, επί της ουσίας, την πρώτη τους χρονιά και υπάρχει πολύ σοβαρό πρόβλημα παρεμπόδισης αυτών των φοιτητών να σπουδάσουν. Βεβαίως - και θέλουμε να το πούμε αυτό - είναι απαράδεκτη η στάση των διοικήσεων των συγκεκριμένων σχολών. Γιατί, ναι μεν, οι συγκεκριμένες διοικήσεις επικαλούνται υπαρκτά προβλήματα που έχουν οι σχολές, όπως προβλήματα υποδομών, προβλήματα λειψής χρηματοδότησης, όμως αυτά τα προβλήματα δεν θα πρέπει να τα φορτώνουν, με τις ενέργειές τους, στις πλάτες των φοιτητών και των οικογενειών τους, αλλά να διεκδικήσουν την επίλυση αυτών των προβλημάτων από το κράτος και από την Κυβέρνηση. Η στάση, όμως, αυτή των διοικήσεων δεν μειώνει στο ελάχιστο την ευθύνη της Κυβέρνησης. Βεβαίως, το συγκεκριμένο πρόβλημα προέκυψε ήδη από την προηγούμενη κυβέρνηση. Εσείς το έχετε κληρονομήσει. Παρ' όλα αυτά έχετε την ευθύνη να δώσετε γρήγορα μία απάντηση, μία λύση, γιατί τα παιδιά αυτά, οι φοιτητές αυτοί, είναι «στον αέρα» και οι οικογένειές τους αγωνιούν. Ήδη μέχρι σήμερα το πρωί έχουμε δεχθεί τηλεφωνήματα από γονείς που ξέρουν ότι θα συζητηθεί η συγκεκριμένη επίκαιρη ερώτηση, για το τι θα γίνει, πότε θα λυθεί το συγκεκριμένο πρόβλημα, το οποίο να σημειώσω ότι δεν είναι το μοναδικό. Υπάρχουν και άλλα προβλήματα που έχουν ανακύψει από τις μετεγγραφές και σε ΑΕΙ και σε ΤΕΙ. Βεβαίως, δεν είναι τόσο οξυμένα. Υπάρχουν προβλήματα με μετεγγραφές, όπου έχουν εγγραφεί οι συγκεκριμένοι φοιτητές, όμως δεν μπορούν ουσιαστικά να αξιοποιήσουν τη φοιτητική τους ιδιότητα. Δεν έχουν κάρτα σίτισης, δεν μπορούν να πάρουν συγγράμματα, δεν μπορούν να πάρουν μέρος στα εργαστήρια. Το συγκεκριμένο πρόβλημα δεν είναι το μοναδικό. Είναι, όμως, το πιο οξυμένο. Και από αυτή την άποψη ρωτάμε το Υπουργείο, τι μέτρα θα πάρει προκειμένου άμεσα να λυθεί.
Ευχαριστούμε τον κ. Γκιόκα. Τον λόγο έχει ο Υπουργός κ. Μπαλτάς.
Ευχαριστώ, κύριε Γκιόκα, για την ερώτηση. Θα μπορούσα να πω ότι συμπάσχουμε μαζί σας. Η προηγούμενη κυβέρνηση εκτίναξε πέρα από κάθε όριο τις μετεγγραφές. Το αποτέλεσμα ήταν να αδειάσουν πολλά από τα περιφερειακά πανεπιστήμια και να γεμίσουν τα κεντρικά πανεπιστήμια με τρόπους που και στις δύο περιπτώσεις - και στα κεντρικά και στα περιφερειακά - να διαταράσσεται πλήρως η εκπαιδευτική διαδικασία. Με τον έναν ή τον άλλο τρόπο τα περισσότερα πανεπιστήμια υπάκουσαν στον νόμο και ενέγραψαν τους μετεγγραφόμενους φοιτητές και οι δύο Αρχιτεκτονικές αντιστάθηκαν σε αυτό. Προσέφυγαν - όπως ξέρετε - στο Συμβούλιο της Επικρατείας. Αντιστάθηκαν για έναν εύλογο λόγο - θα πω αμέσως μετά δύο λόγια για το τι εννοώ και πώς το εκτιμούμε - τολμώ να πω. Ο εύλογος λόγος είναι ότι οι Αρχιτεκτονικές Σχολές λόγω της μορφής της διδασκαλίας, τον ιδιαίτερο τρόπο με τον οποίο γίνεται το μάθημα, ομαδικά, ανά ομάδες παιδιών και με ομάδες διδασκόντων, έχουν φτάσει στο απόλυτο απροχώρητο ως προς τη δυνατότητα στοιχειώδους εκπαίδευσης των φοιτητών. Γι' αυτόν τον λόγο προσέφυγαν στο Συμβούλιο της Επικρατείας, για να μην ισχύσουν γι' αυτές οι μετεγγραφές. Το Υπουργείο - ήδη πριν αναλάβουμε εμείς - ήταν υπέρ της ισονομίας, βεβαίως, και άρα το Υπουργείο παρουσιάστηκε στο Συμβούλιο της Επικρατείας ενάντια στην προσφυγή των Αρχιτεκτονικών Σχολών. Η προσφυγή αυτή ακόμα εκκρεμεί. Από τη μεριά μας, μόλις αντιληφθήκαμε το πρόβλημα προσπαθήσαμε να μιλήσουμε με την Αρχιτεκτονική Σχολή και της Αθήνας και της Θεσσαλονίκης, να τους πείσουμε κατά το δυνατόν να αποσύρουν την προσφυγή, ακριβώς για λόγους ισονομίας. Δικαίως - ίσως - από τη μεριά τους είπαν να περιμένουμε τι θα αποφασίσει το Συμβούλιο της Επικρατείας και βλέπουμε. Και άρα, με αυτήν την έννοια είμαστε εκεί. Νομικά και θεσμικά δεν μπορούμε να κάνουμε τίποτα παραπάνω, παρά εάν χάσουν οι Αρχιτεκτονικές την προσφυγή να βοηθήσουμε όσο μπορούμε ως Υπουργείο να ενισχυθούν στοιχειωδώς διδακτικά - ψάχνουμε να βρούμε συναφείς τρόπους - οι δύο αυτές σχολές. Από εκεί και πέρα πρέπει κάπου να συνειδητοποιήσουμε ότι οι μετεγγραφές είναι ένα πολύ μεγάλο πρόβλημα. Δεν μπορεί να γίνονται μονότροπα οι μετεγγραφές - για κοινωνικούς λόγους, θα συμφωνήσω - προς την κατεύθυνση των σχολών και χωρίς να λαμβάνεται υπ' όψιν το γεγονός ότι οι σχολές έχουν πεπερασμένες δυνατότητες αξιοπρεπούς διδασκαλίας. Πρέπει να βρούμε μία χρυσή τομή για το πως πρέπει να γίνονται οι μετεγγραφές. Πρέπει αυτές να γίνονται αποκλειστικά με κριτήρια που έχουν σχέση με εισοδήματα και κοινωνικές ανάγκες. Πρέπει ταυτόχρονα οι γονείς έχοντας - και εμείς και αυτοί - συνείδηση των δυσκολιών, να έχουν μια μέριμνα ότι είναι πολύ πιο ακριβό για τους ίδιους, να σπουδάσουν τα παιδιά μακριά από το σπίτι τους. Και όσο μπορεί η πολιτεία στις δύσκολες οικονομικές συνθήκες που βρίσκεται, θα βοηθήσει. Να καταλάβουν, όμως, ότι δεν μπορεί να τα κάνει όλα. Και άρα να υπάρχει και μια ευθύνη ως προς το πώς συμπληρώνουν τα παιδιά τα μηχανογραφικά. Ευχαριστώ.
Ευχαριστούμε τον κύριο Υπουργό. Τον λόγο έχει ο κ. Γκιόκας.
Κύριε Υπουργέ, με συγχωρείτε αλλά η απάντησή σας με εξέπληξε και μπορώ να σας πω ότι με εξέπληξε δυσάρεστα. Θα σας πω τον λόγο. Είπατε για τη στάση των Αρχιτεκτονικών, ότι αντιστάθηκαν. Εναντίον ποιων αντιστάθηκαν; Εναντίον των φοιτητών, στο ότι αυτήν τη στιγμή δηλαδή υπάρχουν διακόσιοι φοιτητές οι οποίοι δεν μπορούν να εγγραφούν; Ξέρετε ποια θα ήταν πράξη αντίστασης; Να εγγράψουν τους φοιτητές και να διεκδικήσουν με κάθε τρόπο - να τον επιλέξουν αυτοί - από την Κυβέρνηση, από την πολιτεία και το κράτος να λυθούν αυτά τα προβλήματα, προκειμένου και αυτοί οι πρωτοετείς αλλά και όλοι οι άλλοι φοιτητές, να μπορούν να παρακολουθούν απρόσκοπτα τις σπουδές τους. Αυτό θα ήταν πραγματική πράξη αντίστασης. Αυτό που γίνεται όμως τώρα δεν είναι πράξη αντίστασης. Αυτό είναι μια ενέργεια η οποία στρέφεται εναντίον των φοιτητών και γίνονται οι φοιτητές στην κυριολεξία «μπαλάκι» μεταξύ Υπουργείου, ιδρυμάτων και Συμβουλίου της Επικρατείας. Δεύτερον, λέτε ότι το προηγούμενο καθεστώς εκτίναξε τις μετεγγραφές και δημιουργούνται προβλήματα στις σχολές. Και εδώ δεν συμφωνώ. Το πρόβλημα των σχολών, κύριε Υπουργέ, δεν το δημιουργούν οι μετεγγραφές αλλά μια πολιτική που υπάρχει στα ιδρύματα. Οι μετεγγραφές το δημιουργούν το πρόβλημα; Οι μετεγγραφές είναι αναγκαίες, επειδή έχουν σοβαρά προβλήματα οι οικογένειες να ανταποκριθούν στο κόστος των σπουδών. Και επειδή ακριβώς υπάρχουν αυτά τα προβλήματα, το ελάχιστο που θα έπρεπε να γίνει είναι να μπορούν αυτά τα παιδιά να σπουδάζουν. Οι μετεγγραφές δημιουργούν το οξυμμένο πρόβλημα στις σχολές; Δεν το κατάλαβα. Μια πολιτική το δημιουργεί, μια πολιτική που λέει υποχρηματοδότηση, μια πολιτική που λέει ιδιωτικοποίηση, μια πολιτική που λέει «πάγωμα» των προσλήψεων με μνημονιακούς νόμους όλο αυτό το διάστημα. Και επειδή πολύς λόγος γίνεται για τέλος του μνημονίου, όλοι διαπιστώνουμε ότι οι εφαρμοστικοί νόμοι που έχουν διαμορφώσει μια τέτοια κατάσταση και στο χώρο της εκπαίδευσης ζουν και βασιλεύουν. Αυτά πρέπει να αλλάξουν και όχι να ψάχνουμε να τετραγωνίσουμε τον κύκλο και να λέμε ότι οι μετεγγραφές δημιουργούν πρόβλημα στις σχολές. Όχι, οι μετεγγραφές είναι αναγκαίες και πρέπει να γίνονται. Το πρόβλημα στις σχολές το δημιουργεί η πολιτική και όχι οι μετεγγραφές. Με αυτήν την έννοια νομίζω ότι στο βασικό ερώτημα πότε θα λυθεί το συγκεκριμένο πρόβλημα με τις οικογένειες και τα παιδιά που αγωνιούν, η Κυβέρνηση δεν έδωσε απάντηση. Αυτό περιμένουν όσοι παρακολουθούν τη συζήτηση σήμερα, δηλαδή αν και πότε τα παιδιά αυτά θα μπορέσουν να εγγραφούν και να μπορούν να παρακολουθούν απρόσκοπτα τις σπουδές τους. Αντί γι' αυτό, ακούμε εδώ περί αυστηροποίησης του πλαισίου. Και μάλιστα ακούσαμε και το εκπληκτικό, ότι μια οικογένεια και ένας φοιτητής, πρέπει να λαμβάνουν υπ' όψιν τους στη συμπλήρωση του μηχανογραφικού τις οικονομικές δυνατότητες. Μα καλά, σοβαρά μιλάμε; Δηλαδή, το πού θα σπουδάζει ένας νέος, δεν θα το καθορίζουν οι βαθμοί αλλά θα το καθορίζει το πορτοφόλι του και η οικονομική του δυνατότητα; Όχι, εμείς διαφωνούμε με όλα αυτά, εν πάση περιπτώσει. Η ουσία είναι ότι εδώ πρέπει να δοθεί λύση σε ένα οξυμένο πρόβλημα. Περιμένουμε στη δευτερολογία σας να μας πείτε πότε και πώς θα γίνει αυτό.
Ευχαριστούμε τον κ. Γκιόκα. Τον λόγο έχει ο κύριος Υπουργός.
Μου κάνει λίγο εντύπωση η τοποθέτησή σας γιατί, παραδείγματος χάριν, ξέρετε ότι τα εισοδηματικά κριτήρια, ήταν μειωμένα έως ανύπαρκτα στις μετεγγραφές που «τρέχουν»; Ξέρετε ότι στους μετεγγραφόμενους υπάρχουν πολύ εύπορες οικογένειες, απ' ό,τι είδαμε; Ξέρετε, παραδείγματος χάριν, την οριζόντια για τρίτεκνους και πολύτεκνους, ανεξαρτήτως εισοδήματος, δυνατότητα μετεγγραφής; Αυτά πρέπει να τα αλλάξουμε.
Δεν δημιουργούν οι μετεγγραφές το πρόβλημα στις σχολές. Αλλού είναι το πρόβλημα. Αυτό μην το ξεχνάμε.
Ξεχνάτε ότι σε ό,τι αφορά το θέμα που θίγετε, υπάρχουν τουλάχιστον δύο ή τρεις περισσότεροι θεσμοί απ' το Υπουργείο. Υπάρχει το αυτοδιοίκητο του πανεπιστημίου, άρα δεν μπορεί να επιβάλλει το Υπουργείο και να πει «Γράψε αυτούς και μη γράφεις τους άλλους». Υπάρχει επίσης το Συμβούλιο της Επικρατείας, το οποίο και αυτό θα αποφανθεί επί του θέματος. Από εκεί και πέρα, αφού λυθούν σε επίπεδο τέτοιων θεσμών τα ερωτήματα, μπορεί να βοηθήσει, όπως λέτε και σε αυτό δεν θα διαφωνήσω, το Υπουργείο Παιδείας στην απορρόφηση αυτού του τεράστιου κύματος μετεγγραφών, το οποίο διαλύει την πανεπιστημιακή εκπαίδευση στη χώρα μας. Άρα το Υπουργείο Παιδείας, θέλει αφ' ενός μεν, στο μέτρο του δυνατού, να βοηθήσει όσους έχουν οικονομική ανάγκη για τη μετεγγραφή - δεν θα διαφωνήσουμε εκεί - αλλά από την άλλη, πρέπει και να προστατεύσει τη δυνατότητα των παιδιών αυτών - και των άλλων και των μετεγγραφομένων - να σπουδάσουν στοιχειωδώς κανονικά. Ευχαριστώ.
Ευχαριστούμε τον κύριο Υπουργό. Πριν προχωρήσουμε στην επόμενη ερώτηση, επιτρέψτε μου να σας ενημερώσω για τα εξής: Πρώτον, ο Βουλευτής των Ανεξαρτήτων Ελλήνων κ. Καμμένος Δημήτριος ζητεί άδεια απουσίας από την Ολομέλεια της Βουλής, κατόπιν πρόσκλησης από τη Δημοκρατία του Ουζμπεκιστάν, για να παραβρεθεί ως παρατηρητής στις επερχόμενες προεδρικές εκλογές που θα πραγματοποιηθούν στις 28-29 Μαρτίου 2015, από τις 26 Μαρτίου μέχρι την 1η Απριλίου 2015. Επίσης, από τον Βουλευτή Καρδίτσας κ. Κωνσταντίνο Τσιάρα λάβαμε την εξής επιστολή: «Διά της παρούσης σας ενημερώνω ότι αιτούμαι ολιγοήμερη άδεια απουσίας στο εξωτερικό από 29 Μαρτίου έως και 5 Απριλίου, προκειμένου να μεταβώ στο Γιοχάνεσμπουργκ της Νοτίου Αφρικής για προσωπικούς λόγους.» Τέλος, από τον Βουλευτή κ. Κυριάκο Μητσοτάκη λάβαμε αίτημα με το οποίο παρακαλεί το Σώμα να εγκρίνει ολιγοήμερη άδεια απουσίας του στο εξωτερικό. Η Βουλή εγκρίνει;
Η Βουλή ενέκρινε τις ζητηθείσες άδειες. Προχωρούμε τώρα στην τρίτη με αριθμό 49/16-3-2015 επίκαιρη ερώτηση, πρώτου κύκλου της Βουλευτού Λαρίσης του Λαϊκού Συνδέσμου - Χρυσή Αυγή κ. Δέσποινας Σβερώνη - Χονδρονάσιου προς τους Υπουργούς Υγείας και Κοινωνικών Ασφαλίσεων και Εργασίας και Κοινωνικής Αλληλεγγύης, σχετικά με τις επιπτώσεις του δημογραφικού προβλήματος στο σύστημα κοινωνικής ασφάλισης. Θα απαντήσει η Αναπληρώτρια Υπουργός Εργασίας και Κοινωνικής Αλληλεγγύης κ. Θεανώ Φωτίου. Τον λόγο έχει η κ. Σβερώνη - Χονδρονάσιου.
Ευχαριστώ πολύ, κύριε Πρόεδρε. Δεν κομίζω γλαύκας στην Αθήνα με αυτό που θα πω, ότι δηλαδή ένα από τα μεγαλύτερα προβλήματα που αντιμετωπίζουμε πλέον ως χώρα, ως έθνος, είναι το δημογραφικό. Ήδη τα κόμματα που υπήρχαν στη Βουλή το 1993, σε ένα ψήφισμα κοινό, στο οποίο ήταν τότε ο Συνασπισμός - τότε ΚΚΕ και σημερινός ΣΥΡΙΖΑ - η Νέα Δημοκρατία και το ΠΑΣΟΚ, είχαν αποφασίσει ότι στη χώρα μας, της οποίας η μεγαλύτερη μάστιγα είναι η υπογεννητικότητα και παίρνει πολύ μεγάλες εθνικές διαστάσεις, θα ληφθούν μέτρα ώστε να αντιμετωπιστεί άμεσα το πρόβλημα αυτό και στο προσεχές μέλλον να μη φτάσουμε σε αυτό που φτάσαμε σήμερα. Και πού φτάσαμε σήμερα; Τότε, να φανταστείτε, οι γεννήσεις ήταν περισσότερες από τους θανάτους. Είκοσι δύο χρόνια μετά, φτάνουμε όχι απλώς στο ίδιο σημείο, είμαστε ακόμα πιο πίσω. Ήδη από τις αρχές του 2015-17-3-2015- οι θάνατοι στην πατρίδα μας είναι είκοσι μία χιλιάδες, ενώ οι γεννήσεις μόλις δεκαοκτώ χιλιάδες. Αυτό τι δείχνει; Δείχνει ότι δυστυχώς αυτά τα χρόνια δεν κάναμε σχεδόν τίποτα για να αποσοβήσουμε αυτό που ερχόταν και το οποίο δεν είναι δική μου μόνο διαπίστωση. Φόβος μας πιάνει όλους. Έρχεται ένα τσουνάμι. Για ένα λαό που επέζησε επί τρεισήμισι χιλιάδες χρόνια σε τούτον εδώ τον τόπο και που ήρθαν κατακτητές επί κατακτητών - και επειδή χθες είχαμε και τον εορτασμό της Εθνικής Παλιγγενεσίας - είναι τραγικό σε καιρούς ειρηνικούς αντί ο πληθυσμός μας να αυξάνει, να μειώνεται. Ήδη οι στατικές υπηρεσίες λένε ότι από έντεκα εκατομμύρια που είμαστε σήμερα, ο πληθυσμός της Ελλάδος θα φτάσει το 2060 με 2070 τα επτάμισι εκατομμύρια. Θέλω να πω να ρωτήσω αυτό, κυρία Υπουργέ: Τι προτιθέμεθα να κάνουμε για τους πολύτεκνους, για το δημογραφικό μας, για την πολύτεκνη μάνα, την ισόβια σύνταξη, που ουσιαστικά ήταν ένα μπράβο; Δεν ήταν χρήματα που έπαιρνε η μάνα. Αυτά που έδινε μια πολύτεκνη μάνα στην πατρίδα είτε αγόρια που γίνονταν στρατιώτες, είτε κορίτσια εργαζόμενους ανθρώπους, ήταν τόσα πολλά, που η πατρίδα της έδινε το ελάχιστο με την ισόβια σύνταξη. Και πρέπει όλοι μας - όχι μόνο εσείς - να συμβάλουμε προς αυτήν την κατεύθυνση. Ευχαριστώ.
Η κυρία Υπουργός έχει τον λόγο.
Το δημογραφικό πρόβλημα, είναι ένα πολύ σοβαρό πρόβλημα για να το αναφέρουμε έτσι πολύ απλά και να ανακατεύουμε ιστορικά άσχετα πράγματα, ζητώντας μάλιστα να λυθεί από μία Κυβέρνηση σαράντα πέντε ημερών. Πρώτον, όπως γνωρίζουν όλοι, το δημογραφικό πρόβλημα της χώρας, συμβαδίζει με τη σταδιακή συρρίκνωση του κοινωνικού κράτους που επιτελείται εδώ και είκοσι χρόνια στο χώρο της υγείας, της παιδείας και της κοινωνικής ασφάλισης. Δεύτερον, δεν μπορεί να απαντηθεί με αποσπασματικές επιδοματικές πολιτικές. Αυτή είναι η πολιτική μέχρι σήμερα. Και αυτό ζητάτε όλοι. Συνεχώς «δώστε ένα επίδομα εδώ, δώστε ένα επίδομα εκεί», όταν έχει ιδιωτικοποιηθεί η παιδεία, η υγεία και η κοινωνική ασφάλιση. Δεν λύνεται έτσι το δημογραφικό πρόβλημα της χώρας όταν η παιδική φτώχεια φτάνει σήμερα στο 28,8%, η ανεργία στο 27,8%, όταν εξατμίζεται το οικογενειακό εισόδημα και η δυνατότητα πρόσβασης στα βασικά αγαθά, όταν η ανασφάλεια για ένα αβέβαιο μέλλον, διακατέχει όλη τη χώρα. Τρίτον, εμείς σε αυτήν την κατάσταση, επιθυμούμε να απαντήσουμε με μακροχρόνιες και σύνθετες πολιτικές, όχι με «πυροσβεστικές» πολιτικές που δεν έφεραν κανένα αποτέλεσμα. Γιατί διαρκώς αυτή η ιστορία συνεχίζεται. Απέναντι, λοιπόν, στην ακραία νεοφιλελεύθερη πολιτική των προηγούμενων κυβερνήσεων που θεωρούσαν τα παιδιά «τεκμήρια» μέχρι χθες - αυτή είναι η φορολογική πολιτική την οποία εμείς σκοπεύουμε να αλλάξουμε - εμείς έχουμε το κέντρο της προσοχής μας στο παιδί και τα δικαιώματα του παιδιού. Και αυτό ανεξαρτήτως φυλής, θρησκείας, προέλευσης, γένους. Παρέχουμε, λοιπόν, και θα παράσχουμε τους αναγκαίους θεσμικούς και υλικούς πόρους για την προστασία του παιδιού. Στο ν. 4320 για την ανθρωπιστική κρίση, του οποίου τα τέσσερα πρώτα άρθρα ψήφισε ομόφωνα η Βουλή, γνωρίζετε - όπως είπα επανειλημμένα εδώ στη Βουλή - προτεραιότητα έχουν για εμάς οι μονογονεϊκές και πολύτεκνες οικογένειες, που ζουν σε συνθήκες ακραίας φτώχειας. Πέμπτον, θυμίζω ειδικότερα για τα επιδόματα που δίνονται στις πολύτεκνες οικογένειες. ότι δίνονται μέχρι σήμερα με βάση εισοδηματικά κριτήρια. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Κύριε Πρόεδρε, θα χρειαστώ λίγο χρόνο επιπλέον. Σας θυμίζω, ότι από το 2013, το ειδικό επίδομα τριτέκνων και πολυτέκνων για οικογένειες με τρία και άνω εξαρτώμενα τέκνα, είναι 500 ευρώ ετησίως για κάθε τέκνο. Συγχρόνως, από το 2012, το ενιαίο επίδομα στήριξης τριτέκνων είναι 40 ευρώ ανά μήνα για το κάθε παιδί. Έκτον, για την προστασία της μητρότητας και της εργαζόμενης μητέρας, από το 2008 ο ΟΑΕΔ παρέχει ειδική άδεια και ειδική προστασία της μητρότητας διάρκειας έξι μηνών μετά τη λήξη της άδειας μητρότητας. Ο ΟΑΕΔ, επίσης, καταβάλλει επίδομα μητρότητας ίσο με τον κατώτατο μισθό και συμπληρωματική παροχή μητρότητας. Ο ΟΑΕΔ έχει και εννέα βρεφονηπιακούς σταθμούς στο Νομό Αττικής και δεκαέξι βρεφονηπιακούς σταθμούς στην περιφέρεια, που προορίζονται συνολικά για χίλια τριακόσια παιδιά. Αυτό και μόνο το νούμερο δείχνει τη μικρή κλίμακα κάλυψης των αναγκών. Εάν δεν έχουμε βρεφονηπιακούς σταθμούς, πώς μπορούμε να λέμε στους ανθρώπους να κάνουν παιδιά; Και πώς μπορούμε να λέμε στις γυναίκες ότι προστατεύουμε τη μητρότητα, όταν τελικά οι γυναίκες είναι άνεργες; Γνωρίζουμε τα προγράμματα ενεργητικών πολιτικών απασχόλησης και ότι πριμοδοτούν το 2% στο δημόσιο και τον ιδιωτικό τομέα την κατηγορία των πολυτέκνων και των τριτέκνων, καθώς και το 5% των πολυτέκνων σε νομικά πρόσωπα ιδιωτικού δικαίου και ΟΤΑ στις κοινωφελείς εργασίες. Θα επανέλθω στο δεύτερο κομμάτι της ομιλίας μου, για να σας πω τι σκεπτόμαστε πάνω σε όλα αυτά τα θέματα.
Ευχαριστούμε την κυρία Υπουργό. Η κυρία Σβερώνη - Χονδρονάσιου έχει τον λόγο.
Κυρία Υπουργέ, ξέρετε, δεν είμαι αφελής. Φυσικά όταν έκανα αυτήν την ερώτηση, δεν περίμενα από εσάς, από την Κυβέρνηση να πει τι έχει κάνει. Γνωρίζω ότι είστε μια Κυβέρνηση ούτε δύο μηνών και δεν θα μπορούσα να το πω αυτό. Εγώ επειδή βλέπω την ευαισθησία σας, γι' αυτό ακριβώς έκανα αυτήν την ερώτηση. Επίσης, έχω και μια ιδιαίτερη ευαισθησία - αν θέλετε - επειδή είμαι παιδί πολύτεκνης οικογένειας και ζω στην ύπαιθρο, όπου τα προβλήματα εκεί φαίνονται ακόμα πιο έντονα γιατί έχουμε τις διαπροσωπικές σχέσεις. Εγώ αναρωτιέμαι - όπως αναρωτιέται ένα μεγάλο κομμάτι του ελληνικού λαού που πίστεψε σε εσάς, που σας ψήφισε - τι προτίθεστε να κάνετε εσείς, γιατί όντως η ελληνική κοινωνία φθίνει. Καταλαβαίνω αυτό που είπατε, ότι εσάς ενδιαφέρουν - και εμάς μας ενδιαφέρουν - τα παιδιά όλου του κόσμου, τα παιδιά ανεξαρτήτως θρησκεύματος και υπηκοότητας που μένουν εδώ στην Ελλάδα. Όμως, κυρία Υπουργέ, θα μας επιτρέψετε να πούμε ότι και εμάς μας ενδιαφέρει πρωτίστως το ελληνικό έθνος. Δεν σημαίνει αυτό ότι δεν ενδιαφερόμαστε για τα άλλα παιδιά. Δεν είναι, όμως, δυνατόν να ακούμε ότι δεν δίνουμε τη δέουσα προσοχή στα δικά μας τα παιδιά, στο δικό μας το έθνος. Γιατί, ξέρετε κάτι; Το ξέρετε, βέβαια. Είναι ρητορική η ερώτηση που σας κάνω. Υπήρξαν σε τούτη εδώ τη λεκάνη της Μεσογείου λαοί καταπληκτικοί, οι οποίοι δεν υπάρχουν. Γίνονται μόνο ιστορικές αναδρομές σε αυτούς. Μην φθάσουμε και εμείς, κυρία Υπουργέ, να λέμε ότι η Ελλάδα είναι μια σπουδαία χώρα που κάποτε την κατοικούσαν Έλληνες. Ό,τι είναι να γίνει, λοιπόν, πρέπει να γίνει τώρα. Έπρεπε να είχε γίνει χθες, προχθές. Εδώ δεν σας εγκαλούμε. Απλώς θέλουμε να μάθουμε τι προτίθεστε να κάνετε γι' αυτό που λέγεται δημογραφικό πρόβλημα, γι' αυτό που λέγεται μείζον για εμάς εθνικό πρόβλημα. Το να αφανιστούμε ως λαός σε τέτοιους καιρούς, σε καιρούς, δηλαδή, που δεν υπάρχουν πόλεμοι, είναι έγκλημα για εμάς έσχατης προδοσίας απέναντι στο έθνος μας. Σας ευχαριστώ.
Και εμείς σας ευχαριστούμε. Η κυρία Υπουργός έχει τον λόγο.
Κατ' αρχάς, είπα και επαναλαμβάνω ότι πολίτες αυτής της χώρας οι οποίοι φορολογούνται νόμιμα, οι οποίοι διαμένουν σε αυτήν τη χώρα νόμιμα είναι ισότιμοι πολίτες και τα παιδιά τους, τα παιδιά όλου του κόσμου, είναι παιδιά αυτής της χώρας. Εμείς ρατσιστικές αντιλήψεις δεν πρόκειται ούτε να υπερασπίσουμε και είμαστε κάθετοι σε όλη αυτήν τη διχαστική αντίληψη και πολιτική. Γνωρίζουμε ότι ενώ η μητρότητα κατοχυρώνεται θεσμικά, στα χρόνια της λιτότητας κυρίως στον ιδιωτικό τομέα - και όχι μόνο - είναι αιτία να χάσει η γυναίκα τη δουλειά της. Ποιος δεν το ξέρει αυτό, ότι δηλαδή σήμερα, αν μείνεις έγκυος, μπορεί να χάσεις τη δουλειά σου και γι' αυτό το κρύβεις ή κάνεις έκτρωση; Δεν θα το επιτρέψουμε αυτό. Θα ενισχύσουμε το δικαίωμα της μητρότητας για κάθε γυναίκα. Όσοι το παραβιάζουν, θα υποστούν τις συνέπειες του νόμου. Είπα και πριν ότι το δημογραφικό πρόβλημα της χώρας είναι σύνθετο πρόβλημα. Είναι θέμα κοινωνικό, οικονομικό, πολιτισμικό. Όποιος δεν καταλαβαίνει τη συνθετότητα αυτού του προβλήματος, συνεχίζει τις ίδιες πολιτικές των προηγούμενων κυβερνήσεων, οι οποίες το έχουν και δημιουργήσει και επαυξήσει. Βεβαίως, είναι και πολύ γενικότερο, ευρύτερο πρόβλημα. Το να βγάζουμε τώρα κορώνες για ποιο λόγο δεν κάνουν οι Έλληνες παιδιά ή - τέλος πάντων - ο πληθυσμός της Ελλάδας δεν κάνει παιδιά, είναι μία πολύ στενή αντίληψη εντελώς, που δεν θέλει να καταλάβει τη συνθετότητα του προβλήματος. Στα χρόνια της λιτότητας οι νέοι άνθρωποι, τα νέα ζευγάρια αναβάλλουν για ένα ασφαλέστερο μέλλον τη δημιουργία οικογένειας. Για αυτό το μέλλον πρέπει να δουλέψουμε, καθώς και για την άμεση καταπολέμηση της ανεργίας και ειδικότερα της ανεργίας των γυναικών, για τη δημιουργία και ενίσχυση του κοινωνικού κράτους που κατέρρευσε. Χωρίς βρεφονηπιακούς σταθμούς δεν μπορούμε να μιλάμε για προστασία της μητρότητας και της εργασίας των γυναικών. Χωρίς ελεύθερη πρόσβαση των ανασφάλιστων γονιών και παιδιών στο σύστημα υγείας, τα επιδόματα μοιάζουν σταγόνα στον ωκεανό. Στην Ελλάδα του 21ου αιώνα υπάρχουν ανεμβολίαστα παιδιά και οι ξεχασμένες παιδικές ασθένειες επιστρέφουν. Χωρίς ολοήμερα σχολεία, με ενισχυτική διδασκαλία, δωρεάν δεκατιανό και γεύμα κατ' αρχάς στις περιοχές που έχουν ανελέητα χτυπηθεί από την κρίση και μετά παντού, δεν προστατεύουμε ούτε τα δικαιώματα του παιδιού ούτε τα δικαιώματα της μητρότητας, γι' αυτό τα παιδιά λιποθυμούν στα σχολεία. Μόνο με την ενίσχυση και την επικράτηση της δημόσιας δωρεάν παιδείας, του δημόσιου δωρεάν συστήματος υγείας, του δημόσιου συστήματος ασφάλισης και ενός δίκαιου φορολογικού συστήματος, μπορούμε να μιλάμε για σχεδιασμό στοιχειώδους δημογραφικής πολιτικής. Σε αυτήν την κατεύθυνση θέλουμε να δουλέψουμε. Τα προβλήματα που συσσωρεύτηκαν και διογκώθηκαν όλα αυτά τα χρόνια, θα προσπαθήσουμε σημείο το σημείο, βήμα το βήμα, συνολικά και όχι αποσπασματικά, να τα αντιμετωπίσουμε. Η μετατροπή του κράτους από ένα ιδρυματικό και επιδοματικό κράτος σε ένα ισχυρό κοινωνικό κράτος, χρειάζεται χρόνο, χρειάζεται ανάπτυξη και συνέργειες πολλών τομέων. Σας καλούμε, λοιπόν, όλους να συμβάλετε σε αυτήν την κατεύθυνση.
Ευχαριστούμε την κυρία Υπουργό. Προχωρούμε στην πρώτη επίκαιρη ερώτηση δεύτερου κύκλου με αριθμό 47/16-3-2015 του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Πολιτισμού, Παιδείας και Θρησκευμάτων, σχετικά με τις προθέσεις της Κυβέρνησης για την τροποποίηση του θεσμικού πλαισίου διαχείρισης των πνευματικών και συγγενικών δικαιωμάτων. Είναι εδώ και θα απαντήσει ο Αναπληρωτής Υπουργός Πολιτισμού, Παιδείας και Θρησκευμάτων κ. Νικόλαος Ξυδάκης. Κύριε Αυγενάκη, έχετε τον λόγο για να αναπτύξετε την επίκαιρη ερώτηση.
Ευχαριστώ πολύ, κύριε Πρόεδρε. Κύριε Υπουργέ, αφού σας ευχηθώ καλή επιτυχία στο έργο σας, μπαίνω κατευθείαν στο θέμα της επίκαιρης ερώτησης. Οι Οργανισμοί Συλλογικής Διαχείρισης που λειτουργούν στην Ελλάδα είναι εταιρείες - είμαι βέβαιος ότι το γνωρίζετε - με σκοπό τη διαχείριση και προστασία των δικαιωμάτων των δημιουργών έργων πνευματικής ιδιοκτησίας - είναι ο ν. 2121/1993- , καθώς και την είσπραξη και απόδοση των εν λόγω δικαιωμάτων. Χαρακτηριστική περίπτωση είναι η Ελληνική Εταιρεία Προστασίας της Πνευματικής Ιδιοκτησίας, κοινώς «ΑΕΠΙ Α.Ε.» Το ζήτημα των συγγενικών και πνευματικών δικαιωμάτων έχει απασχολήσει τα τελευταία χρόνια την επικαιρότητα και ιδιαίτερα από την πλευρά των χρηστών που διαμαρτύρονται για καταχρηστικές συμπεριφορές σε βάρος τους, ζητώντας επανειλημμένως να αλλάξει, να βελτιωθεί το θεσμικό πλαίσιο. Το οικονομικό κομμάτι, τέλος, των Οργανισμών Συλλογικής Διαχείρισης αποτελεί πραγματικό βραχνά για τους χιλιάδες καταστηματάρχες όπου ακούγεται μουσική στα καταστήματά τους - και γενικότερα για τους επαγγελματίες - που σε πολλές περιπτώσεις δεν αποτελεί η μουσική μέσο προσέλκυσης πελατών. Την προηγούμενη κοινοβουλευτική περίοδο από κοινού με συναδέλφους της Νέας Δημοκρατίας, του ΠΑΣΟΚ, της ΔΗΜΑΡ, Ανεξάρτητους Βουλευτές αλλά ακόμα και Βουλευτές των Ανεξαρτήτων Ελλήνων, με τους οποίους αυτήν τη στιγμή συγκυβερνάτε, κάναμε δεκάδες κοινοβουλευτικές παρεμβάσεις, ερωτήσεις, και κοινές επιστολές προς τον τότε αρμόδιο Υπουργό και προς την Επιτροπή Ανταγωνισμού, που είχαν ως αποτέλεσμα την υπουργική απόφαση με θέμα «Συγκρότηση Εθνικής Επιτροπής Διαλόγου για τα πνευματικά και συγγενικά δικαιώματα και τη δημόσια εκτέλεση». Οι εργασίες της επιτροπής ξεκίνησαν, επιτέλους, στις 8-1-2014, με σκοπό τη διερεύνηση προβλημάτων στον τομέα της δημόσιας εκτέλεσης. Το πόρισμα της επιτροπής το έχουμε - και το έχετε, φαντάζομαι - στα χέρια μας. Όμως, κύριε Υπουργέ, νομίζω ότι είναι αυτονόητο ότι δεν πρέπει να χάσουμε άλλο χρόνο. Ο απαραίτητος διάλογος έχει γίνει από όλες τις πλευρές και έχουν γνωστοποιηθεί οι απόψεις όλων των εμπλεκομένων. Πλέον είναι στο χέρι σας να προχωρήσετε. Το κράτος έχει συνέχεια. Πρέπει να έχει και συνέπεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε. Επιπλέον, σας κάνω γνωστό ότι μετά από επίκαιρη ερώτησή μου στις 13-11-2014 η τότε Υφυπουργός Πολιτισμού κ. Γκερέκου είχε επισημάνει ότι το Υπουργείο έχει επεξεργαστεί σχέδιο προεδρικού διατάγματος, το οποίο έχει κατατεθεί στο Συμβούλιο της Επικρατείας και που θα προβλέπει όργανα ελέγχου και επιβολής διοικητικού προστίμου στους Οργανισμούς Συλλογικής Διαχείρισης. Επιπλέον, αξίζει να αναφερθεί ότι η Επιτροπή Ανταγωνισμού εξετάζει πολυσέλιδη καταγγελία, που κατατέθηκε από την Ένωση Ιδιοκτητών Ραδιοφωνικών Σταθμών Μακεδονίας - Θράκης, με υπογραφές και πολλών Βουλευτών από πολλές πτέρυγες, στην οποία περιγράφεται, με κάθε αναγκαία λεπτομέρεια και τεκμηρίωση, η εξωφρενική κατάσταση που η «ΑΕΠΙ» και μια σειρά άλλων εταιρειών - όχι όλες - έχει δημιουργήσει σε βάρος των ιδιοκτητών των επαρχιακών ραδιοφωνικών σταθμών. Γίνεται απολύτως σαφές ότι η θέση μας είναι πως πρέπει να υπάρχουν εταιρείες προστασίας και είσπραξης πνευματικών δικαιωμάτων, που θα λειτουργούν όμως κάτω από ένα νέο, σύγχρονο, αλλά και δίκαιο κυρίως θεσμικό πλαίσιο προστασίας των δικαιωμάτων, με λογικές αμοιβές που θα προκύπτουν από διαπραγμάτευση με τους αντίστοιχους επαγγελματίες, βασισμένες στη χρήση μουσικής και φυσικά εναρμονισμένες στις συνθήκες της αγοράς. Τέλος, κύριε Πρόεδρε και κύριε Υπουργέ, να σας ενημερώσω και για μία πολύ - πολύ σημαντική εξέλιξη. Πρόσφατα, τις προηγούμενες εβδομάδες, το Δικαστήριο Σερρών έκρινε αθώους εκατόν πενήντα έξι επαγγελματίες επιχειρηματίες, ιδιοκτήτες καταστημάτων εστίασης, καφέ, καφενείων, που βρέθηκαν στα δικαστήρια ύστερα από μηνύσεις της εταιρείας Διαχείρισης Πνευματικών Δικαιωμάτων «ΑΕΠΙ ΑΕ.» Πρόκειται για μία απόφαση - σταθμό και που σίγουρα το περιεχόμενό της θα αποτελέσει εργαλείο για εκατοντάδες άλλες προσφυγές από χρήστες σε άλλα δικαστήρια της χώρας. Σας ερωτώ, λοιπόν - και κλείνω με αυτό - αν προτίθεσθε να προβείτε άμεσα σε νομοθετική πρωτοβουλία για την τροποποίηση - βελτίωση του θεσμικού πλαισίου διαχείρισης των πνευματικών και συγγενικών δικαιωμάτων, προστατεύοντας τόσο τους χρήστες όσο και τους πνευματικούς δημιουργούς από καταχρηστικές συμπεριφορές των οργανισμών συλλογικής διαχείρισης. Ποια είναι η θέση της σημερινής ηγεσίας του Υπουργείου Πολιτισμού; Σε ποια φάση βρίσκεται - αν γνωρίζετε φυσικά - το προεδρικό διάταγμα που θα προέβλεπε όργανα ελέγχου και επιβολή προστίμων; Σας ευχαριστώ πολύ.
Ευχαριστούμε τον κ. Αυγενάκη. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε συνάδελφε, επί των πνευματικών δικαιωμάτων υπάρχει μία πολύ έντονη συζήτηση τον τελευταίο καιρό. Εσείς έχετε πρωταγωνιστήσει σε αυτήν τη συζήτηση και έχετε ενδιαφερθεί για τη μεριά των χρηστών. Αυτό που συμβαίνει αυτήν τη στιγμή είναι πρώτον - όπως ήδη αναφέρατε - ότι το προεδρικό διάταγμα που δίνει δυνατότητες επιβολής προστίμων στον Οργανισμό Πνευματικής Ιδιοκτησίας βρίσκεται στο Συμβούλιο της Επικρατείας σε προχωρημένη κατάσταση. Αναμένουμε πολύ σύντομα ο Οργανισμός Πνευματικής Ιδιοκτησίας εκτός από εποπτικό να έχει και κυρωτικό ρόλο, δηλαδή να μπορεί να επιβάλει διοικητικά πρόστιμα, άρα να έχει αυξημένες αρμοδιότητες, αυξημένη εξουσία στην ρύθμιση της αγοράς πνευματικής ιδιοκτησίας. Αυτό θα είναι πολύ σημαντικό. Δεύτερον, τα πορίσματα της Επιτροπής Διαλόγου - την οποία και εσείς αναφέρατε - θα χρησιμοποιηθούν κατά τη διαδικασία ενσωμάτωσης στο εθνικό δίκαιο της Ευρωπαϊκής Οδηγίας του Φεβρουαρίου του 2014. Είναι μία ευρωπαϊκή Οδηγία που ρυθμίζει όλα τα ζητήματα της πνευματικής ιδιοκτησίας με σύγχρονο τρόπο. Αυτό που μας αφορά κυρίως είναι ότι προσπαθεί να επιβάλει διαφάνεια στην τήρηση των λογαριασμών, ποια είναι τα περιουσιακά στοιχεία του οργανισμού συλλογής δικαιωμάτων και ποια τα δικαιώματα που πρέπει να αποδώσει στους δημιουργούς. Επίσης, προσπαθεί να επιβάλει αντικειμενικά κριτήρια για τα αμοιβολόγια, πράγμα που είναι και το επίδικο στις επιχειρήσεις. Αυτό που έχουμε ως υποχρέωση να κάνουμε ως ελληνικό κράτος είναι να ενσωματώσουμε αυτή την οδηγία στο Εθνικό Δίκαιο ως τον Απρίλιο του 2016. Νομίζω ότι πολύ νωρίτερα θα έχουμε ολοκληρώσει αυτήν τη διαδικασία και θα είμαστε σε θέση να δώσουμε άλλο ένα ολοκληρωμένο ρυθμιστικό πλαίσιο και στους χρήστες και στους δημιουργούς, ώστε να συνυπάρχουν χωρίς τριβές και χωρίς παρεξηγήσεις.
Ευχαριστούμε τον κύριο Υπουργό. Τον λόγο έχει για να δευτερολογήσει ο κ. Αυγενάκης.
Ευχαριστώ για την απάντηση, αγαπητέ κύριε Υπουργέ. Θέλω μόνο να διευκρινίσω ότι δεν έχω ταχθεί με καμμία πλευρά. Έχω ασχοληθεί κοινοβουλευτικά, υπερασπιζόμενος το δίκαιο - κατά την εκτίμησή μου - και το λογικό, αξιοποιώντας φυσικά τα εργαλεία που μου παρέχει ο Κανονισμός της Βουλής και το Σύνταγμα. Άρα, δεν τάσσομαι υπέρ ή κατά μιας πλευράς. Υπερασπίζομαι αυτό που κρίνω δίκαιο, λογικό και έντιμο απέναντι και στους χρήστες αλλά και στους παραγωγούς, διότι δημόσιες αντιδράσεις και καταγγελίες δεν έχουν γίνει μόνο από χρήστες, αλλά και από αρκετούς μουσικούς παραγωγούς, οι οποίοι βλέπουν μία άνιση και άδικη μεταχείριση από εταιρείες ή ιδιαιτέρως από τη συγκεκριμένη γιγάντια εταιρεία, την «ΑΕΠΙ Α.Ε.». Χαίρομαι που αναφερθήκατε - έτσι όπως σας άκουσα - με μια λογική συνέχειας του κράτους και της Κυβέρνησης σχετικά με το θέμα αυτό. Είναι απολύτως σεβαστό και με ικανοποιεί πολύ. Βεβαίως, θέλω να σας ξεκαθαρίσω και να σας δηλώσω ότι οποιαδήποτε προσπάθεια κάνετε, κύριε Υπουργέ, προς την κατεύθυνση της δημιουργίας, σεβόμενοι πάντοτε και την Ευρωπαϊκή Οδηγία και όσα έχουν γίνει σε διεθνές, αλλά και σε ευρωπαϊκό επίπεδος σχετικά με αυτά τα θέματα, πρέπει να ληφθούν υπ' όψιν και φαντάζομαι ότι έχουν τεθεί υπ' όψιν σας, εξ όσων γνωρίζω, διότι έχω διαβάσει τα Πρακτικά της επιτροπής. Όσο, λοιπόν, γρηγορότερα κινηθούμε με τη συναίνεση των περισσοτέρων ή όλων των πτερύγων - βεβαίως, θα υπάρχει μια συναίνεση σε αυτή την προσπάθεια - τόσο το καλύτερο. Γι' αυτό, λοιπόν, προτείνω, κύριε Υπουργέ - και δεν έχετε να φοβηθείτε κάτι, άλλωστε ο διάλογος ωφελεί και όταν είναι ειλικρινής και καθαρός - να συσταθεί, να οργανωθεί και να προγραμματιστεί άμεσα μια κοινή συνεδρίαση της Επιτροπής Μορφωτικών Υποθέσεων, αλλά και της Επιτροπής Παραγωγής και Εμπορίου - φυσικά με τη δική σας παρουσία - όπου θα υπάρξουν απόψεις, όπου θα είναι προσκεκλημένοι και οι εμπλεκόμενοι που συμμετείχαν στην Επιτροπή Διαλόγου, όπου θα υπάρξουν απόψεις, σκέψεις από τους εμπλεκόμενους χρήστες, μουσικούς, εταιρείες, παρουσία Βουλευτών από όλες τις πτέρυγες, έτσι ώστε να γίνει κτήμα και κομμάτι της κάθε Κοινοβουλευτικής Ομάδας, του κάθε Βουλευτή που στέκει εδώ πέρα και έχει την ευθύνη των πράξεων και των λόγων του σε κάθε διαδικασία νομοθέτησης. Αυτό πρέπει να μας αγκαλιάσει όλους. Τα πνευματικά δικαιώματα και η προάσπιση είναι υποχρέωση όλων μας και πρέπει να το κάνουμε. Ωστόσο, απαιτείται να εκσυγχρονιστεί το πλαίσιο άμεσα. Μια ακόμα παρατήρηση θα ήθελα να κάνω, αν μου επιτρέπετε, η οποία αφορά την Επιτροπή Ανταγωνισμού. Έχει δείξει μια πρωτοφανή κωλυσιεργία, που εμένα τουλάχιστον με έχει στεναχωρήσει - το λέω και το χαρακτηρίζω έτσι απλά - διότι δεν μπορεί να δείχνει ευαισθησία σε άλλα ζητήματα και σε ένα τέτοιο ζήτημα, που έχουν υπάρξει καταγγελίες και μάλιστα, προσφάτως μια μεγάλη, όπως ανέφερα και λίγο πριν, καταγγελία, με υπογραφές και με στοιχεία και με τεκμήρια η συγκεκριμένη Επιτροπή Ανταγωνισμού, με το συγκεκριμένο Πρόεδρο, να λειτουργεί ως παρατηρητής απλώς της αγοράς. Φυσικά, σκέψεις, συζητήσεις και ψίθυροι ακούγονται εντονότατα περί συμφερόντων ή περί πιέσεων που προκαλούν αυτήν τη στασιμότητα. Θέλω να πιστεύω ότι δεν ισχύει κάτι τέτοιο. Αν όμως ισχύει, έχετε ευθύνη να παρακινήσετε. Αν δεν ισχύει, έχει ευθύνη η Επιτροπή Ανταγωνισμού να φέρει άμεσα ένα πόρισμα, ιδιαιτέρως δε, με αφορμή την τελευταία καταγγελία που έχει κατατεθεί πριν αρκετούς μήνες στα γραφεία της. Σας ευχαριστώ πολύ.
Ευχαριστούμε τον κ. Αυγενάκη. Ο κύριος Υπουργός έχει τον λόγο.
Ευχαριστώ, κύριε Πρόεδρε. Κύριε συνάδελφε, η παρατήρησή μου για τις συχνές παρεμβάσεις σας έχει να κάνει με το ότι θέλω να σας πω, ότι γνωρίζω ότι γνωρίζετε. Είναι χρήσιμο να μιλάμε σε ένα πεδίο αμοιβαίας γνώσης, να ξέρουμε για τι μιλάμε. Σε ότι αφορά την Επιτροπή Ανταγωνισμού, δεν έχω να σας πω πολλά, γιατί δεν εμπίπτει ακριβώς στις αρμοδιότητες του Υπουργείου μου. Νομίζω ότι εμπίπτει στις αρμοδιότητες του πρώην Υπουργείου Εμπορίου.
Η ανεξάρτητη αρχή.
Ναι, η ανεξάρτητη αρχή. Και η Γενική Γραμματεία Εμπορίου έχει κάποια σχέση.
Είναι το θέμα τέτοιο…
Νομίζω ότι θα επιληφθούν και μπορούμε και εμείς από τη μεριά του Υπουργείου Πολιτισμού ή της Διαρκούς Επιτροπής Μορφωτικών Υποθέσεων να πιέσουμε προς αυτή την κατεύθυνση παραγωγικά, πολύ δημιουργικά. Σε ό,τι αφορά την επικείμενη νομοθέτηση και το προεδρικό διάταγμα, το οποίο θα δίνει αυξημένες αρμοδιότητες στον Οργανισμό Πνευματικής Ιδιοκτησίας, αλλά και την ενσωμάτωση της κοινοτικής οδηγίας, θα ενισχύσουν πάρα πολύ το νομοθετικό πλαίσιο και επίσης θα εξομαλύνουν όλες τις διαδικασίες. Υπάρχει πράγματι μια αταξία. Υπάρχουν πολλοί οργανισμοί, δεν υπάρχουν αντικειμενικά κριτήρια θέσπισης των αμοιβών. Αυτά θα μπουν σε μια σειρά. Ωστόσο, το τι ζητούν, είναι υποχρεωμένοι να το ανακοινώνουν. Δεν το κάνουν. Είναι υποχρεωμένοι να βγάζουν τα αμοιβολόγιά τους και στις εφημερίδες και στον ιστότοπο του οργανισμού, στο διαδικτυακό τόπο. Δεν το κάνουν πάντα με τον καλύτερο τρόπο και ακριβώς όταν θα έχει τη δυνατότητα να επιβάλει κυρώσεις ο οργανισμός, τότε αν δεν υπακούν το νόμο, η καμπάνα που θα φάνε από το υπουργικό πρόστιμο, το οποίο θα είναι και τσουχτερό, θα τους αναγκάζει να μπαίνουν σε μια σειρά. Δυστυχώς ή ευτυχώς, μπαίνουμε σε αυτή τη σειρά. Η ενσωμάτωση της κοινοτικής οδηγίας, λοιπόν, θα διασώσει πάρα πολλά πράγματα. Έχουμε ένα χρονικό διάστημα μπροστά μας. Δεν είναι τόσο απλό να ενσωματώνεις μια κοινοτική οδηγία στο εθνικό δίκαιο. Θέλει προσοχή. Τέλος, θέλω να σας πω ότι είναι πάγια στάση του Υπουργείου Πολιτισμού να προασπίζει τα δικαιώματα και των χρηστών και των δημιουργών. Μπορούμε να βρούμε μια χρυσή τομή και νομίζω ότι στους μερικούς επόμενους μήνες θα έχουμε κάνει τα πρώτα βήματα. Σας ευχαριστώ.
Κι εμείς ευχαριστούμε τον κύριο Υπουργό. Πριν προχωρήσουμε στην επόμενη επίκαιρη ερώτηση, θα ήθελα να σας ενημερώσω ότι η πέμπτη με αριθμό 41/16-3-2015 επίκαιρη ερώτηση πρώτου κύκλου του Βουλευτή Αχαΐας των Ανεξαρτήτων Ελλήνων κ. Νικολάου Νικολόπουλου προς τους Υπουργούς Οικονομικών και Πολιτισμού, Παιδείας και Θρησκευμάτων, σχετικά με το δημόσιο χαρακτήρα της «ΟΠΑΠ ΑΕ» και την αδειοδότηση του διαδικτυακού τζόγου μέσω είκοσι τεσσάρων διαδικτυακών εταιρειών δεν θα συζητηθεί λόγω κωλύματος του Βουλευτή και διαγράφεται. Επίσης, η έκτη με αριθμό 44/16-3-2015 επίκαιρη ερώτηση πρώτου κύκλου του Βουλευτή Δωδεκανήσου του Πανελλήνιου Σοσιαλιστικού Κινήματος κ. Δημητρίου Κρεμαστινού προς τον Υπουργό Οικονομικών, σχετικά με την φημολογούμενη έκτακτη εισφορά δεν θα συζητηθεί λόγω αναρμοδιότητας της κ. Βαλαβάνη προς την οποία απευθύνετο η συγκεκριμένη επίκαιρη ερώτηση και διαγράφεται. Σειρά έχει να συζητηθεί η τέταρτη με αριθμό 54/17-3-2015 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Πολιτισμού, Παιδείας και Θρησκευμάτων, σχετικά με τις χαμένες διδακτικές ώρες σε εκατοντάδες σχολεία της χώρας εξαιτίας των κενών θέσεων σε εκπαιδευτικούς. Στην ερώτηση θα απαντήσει ο Αναπληρωτής Υπουργός Παιδείας κ. Αναστάσιος Κουράκης. Κύριε Λαμπρούλη, έχετε τον λόγο.
Ευχαριστώ, κύριε Πρόεδρε. Για μία ακόμη χρονιά, κύριε Πρόεδρε και κύριε Υπουργέ, παραμένει ανοιχτή η χρόνια πληγή των χαμένων διδακτικών ωρών στα σχολεία όλης της χώρας, καθώς οι μόνιμοι διορισμοί και φέτος, αυτή τη σχολική χρονιά που διανύουμε, ήταν μηδενικοί, αλλά και οι προσλήψεις των αναπληρωτών ήταν αρκετά μειωμένες σε σχέση με τις αρχικές εξαγγελίες της προηγούμενης κυβέρνησης. Την τελευταία πενταετία - εννοώ το 2010-2014- τα στοιχεία είναι γνωστά: Είχαμε έντεκα χιλιάδες αποχωρήσεις εκπαιδευτικών στην πρωτοβάθμια εκπαίδευση και αντίστοιχα περίπου δεκαέξι χιλιάδες αποχωρήσεις στη δευτεροβάθμια εκπαίδευση, οι οποίες λόγω των πολύ λίγων προσλήψεων έχουν οδηγήσει σε χιλιάδες κενά και στην πρωτοβάθμια, αλλά και στη δευτεροβάθμια εκπαίδευση. Αποτέλεσμα αυτού, χιλιάδες κενά σε όλη την εκπαίδευση, πρωτοβάθμια και δευτεροβάθμια. Στο σημείο αυτό, θέλω να τονίσω ότι επίσης και στην Ειδική Αγωγή η κατάσταση είναι εκρηκτική. Αποτέλεσμα, τα σχολεία να έχουν απογυμνωθεί από το απαραίτητο εκπαιδευτικό δυναμικό, ολοένα να αυξάνουν οι χαμένες διδακτικές ώρες και να υποβαθμίζεται η λειτουργία τους με ό,τι αυτό βεβαίως συνεπάγεται για την εκπαίδευση των μαθητών, αλλά παράλληλα και για τις εργασιακές σχέσεις των εκπαιδευτικών, αφού χιλιάδες εκπαιδευτικοί συνεχίζουν να βρίσκονται σε εργασιακή ομηρία, περιπλανώμενοι χρόνια τώρα σε όλη την Ελλάδα με την ιδιότητα του αναπληρωτή. Με βάση αυτά, τα ερωτήματα προς το Υπουργείο έχουν να κάνουν με το τι μέτρα θα ληφθούν στην κατεύθυνση να μην χαθούν πλέον άλλες διδακτικές ώρες σε βάρος των μαθητών των λαϊκών οικογενειών, αλλά και σε τι μέτρα θα προχωρήσει το επόμενο διάστημα το Υπουργείο στην κατεύθυνση προσλήψεων μόνιμου εκπαιδευτικού προσωπικού και μονιμοποίησης όλων των συμβασιούχων εκπαιδευτικών.
Ευχαριστούμε τον κ. Λαμπρούλη. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Λαμπρούλη, σας ευχαριστώ για την ερώτηση που μου δίνει την ευκαιρία να παρουσιάσω τον προγραμματισμό του Υπουργείου Παιδείας στο κρίσιμο αυτό ζήτημα, το οποίο αφορά την κάλυψη των εκπαιδευτικών κενών και τις δράσεις που έχουμε στο νου μας. Θα ήθελα βέβαια να επισημάνω το θέμα το οποίο γνωρίζετε κι εσείς, ότι το πρόβλημα των εκπαιδευτικών κενών και των χαμένων διδακτικών ωρών σε όλο το φάσμα της πρωτοβάθμιας και δευτεροβάθμιας εκπαίδευσης και της ειδικής εκπαίδευσης, βεβαίως, δεν είναι δυστυχώς πρόσφατο. Διαχρονικά, η ελληνική εκπαίδευση ταλαιπωρείται από χρόνια κενά, που πλήττουν ιδιαίτερα τον εκπαιδευτικό προγραμματισμό στο δημόσιο σχολείο. Ως εκ τούτου, επιβαρύνονται σημαντικά οι μαθητές και οι οικογένειες τους και βεβαίως, η εκπαιδευτική διαδικασία. Το πρόβλημα, όπως γνωρίζουμε όλοι, των εκπαιδευτικών κενών κατέστη ακόμη πιο οξύ τα προηγούμενα χρόνια και ιδιαίτερα τα δύο τελευταία, καθώς περικόπηκαν δραστικά από τον προϋπολογισμό του Υπουργείου Παιδείας με την αναθεώρηση του Μεσοπρόθεσμού Πλαισίου Δημοσιονομικής Πολιτικής 2013-2016- το Φεβρουάριο για το 2013- οι εγγεγραμμένες πιστώσεις για την πρόσληψη αναπληρωτών εκπαιδευτικών. Γνωρίζουμε όλοι ότι δυστυχώς εδώ και πέντε ολόκληρα χρόνια δεν πραγματοποιούνται προσλήψεις μόνιμων εκπαιδευτικών, εξαιτίας της γνωστής πολιτικής που επιλέχθηκε από τις προηγούμενες ηγεσίες για τη συρρίκνωση του δημόσιου τομέα. Σε αυτήν την πολύ δύσκολη κατάσταση, αν προσθέσουμε και τις χιλιάδες συνταξιοδοτήσεις εκπαιδευτικών κάθε χρόνο, οι οποίες δεν αναπληρώνονται, εξαιτίας ακριβώς του περιορισμού των προσλήψεων, καταλαβαίνουμε ότι η κατάσταση που παρέλαβε η νυν ηγεσία του Υπουργείου Παιδείας και το θέμα που κληθήκαμε να διαχειριστούμε στο μέσο της χρονιάς με περιορισμένες πιστώσεις και με τρομακτική πίεση χρόνου είναι πάρα πολύ μεγάλο. Στο σημείο αυτό θα πρέπει να τονίσουμε ότι η λύση του θέματος υπερβαίνει της αρμοδιότητας του Υπουργείου Παιδείας, γιατί γνωρίζετε ότι η διαδικασία των προσλήψεων για όλο το δημόσιο τομέα είναι βασικό αντικείμενο συνολικά της Κυβέρνησης και βεβαίως του Υπουργείου Εσωτερικών και Διοικητικής Ανασυγκρότησης, όπως ονομάζεται πλέον. Πρέπει, επίσης, να γνωρίζουμε όλοι ότι οι διατάξεις αυτές τα τελευταία χρόνια ήταν άκρως περιοριστικές και αφορούσαν και την εκπαίδευση, δηλαδή το ένα προς πέντε και το ένα προς δέκα, το οποίο δεν ίσχυσε, με αποτέλεσμα να μη γίνει απολύτως καμία πρόσληψη, σε κανέναν εκπαιδευτικό κλάδο. Επιπλέον, είχαμε και το δυσμενέστατο αποτέλεσμα για την εκπαίδευση των χιλιάδων απολύσεων εκπαιδευτικών της τεχνικής επαγγελματικής εκπαίδευσης, μέσω της διαθεσιμότητας, χωρίς - επαναλαμβάνω - να προσθέτουμε και να συνυπολογίζουμε και τις συνταξιοδοτήσεις των εκπαιδευτικών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Δώστε μου λίγο χρόνο ακόμη, κύριε Πρόεδρε. Στο σημείο αυτό θα πρέπει να σας πω ότι από την ενημέρωση που είχαμε από τις αρμόδιες υπηρεσίες το μόνο αίτημα που είχε υποβληθεί από την προηγούμενη πολιτική ηγεσία αφορούσε τριακόσιες μόνο θέσεις εκπαιδευτικών και στο οποίο δεν έχει υπάρξει καμία ανταπόκριση από την αρμόδια επιτροπή που εγκρίνει τα θέματα αυτά, όπως προβλέπεται από την πράξη Υπουργικού Συμβουλίου 33/2006. Από τη σχετική υπηρεσιακή ενημέρωση που είχαμε από το Υπουργείο προέκυψε ότι το αίτημα αυτό υποβλήθηκε τον Ιούλιο του 2014 και δεν απαντήθηκε ποτέ. Επίσης, σύμφωνα με την ενημέρωση που πήραμε από τις υπηρεσίες του Υπουργείου Παιδείας, σ' ότι αφορά τους αναπληρωτές για την τρέχουσα χρονιά μέχρι τις 23 Μαρτίου για το σύνολο της εκπαίδευσης, πραγματοποιήθηκαν έντεκα χιλιάδες εννιακόσιες δεκατέσσερις προσλήψεις αναπληρωτών πλήρους και μειωμένου ωράριο με πιστώσεις από τον τακτικό προϋπολογισμό, από το Πρόγραμμα Δημοσίων Επενδύσεων και από τα κονδύλια του ΕΣΠΑ. Αυτή είναι η κατάσταση. Με βάση τα γνωστά δημοσιονομικά δεδομένα, θα προσπαθήσουμε να κάνουμε ό,τι μπορούμε, ώστε να ολοκληρωθεί η φετινή χρονιά με όσο το δυνατόν μικρότερες απώλειες για τους μαθητές και να προγραμματίσουμε τις παρεμβάσεις μας για το νέο σχολικό έτος, ώστε του χρόνου να αντιμετωπίσουμε όσο το δυνατόν λιγότερα προβλήματα. Για τον τρόπο αυτό θα αναφερθώ στη δευτερολογία μου.
Ευχαριστούμε τον κύριο Υπουργό. Ο κ. Λαμπρούλης έχει τον λόγο.
Άκουσα με προσοχή τον κύριο Υπουργό. Βεβαίως, ως νέα Κυβέρνηση, η νέα πολιτική ηγεσία του Υπουργείου Παιδείας ανέλαβε πρόσφατα τα καθήκοντα, βρίσκοντας μια κατάσταση την οποία όλοι την ξέρουμε, και ο Υπουργός και εμείς, αλλά και όλη η κοινωνία, η οποία την βιώνει. Δηλαδή, στην περιγραφή μπορεί να συμφωνούμε. Το ζήτημα είναι στις λύσεις. Βεβαίως, περιγράψατε όλη αυτή την κατάσταση που ίσχυσε και μας έφερε ως εδώ, στο κομμάτι που αφορά την πρωτοβάθμια, δευτεροβάθμια εκπαίδευση, αλλά και στα ζητήματα της ειδικής αγωγής. Είναι χρόνιο πρόβλημα. Δεν είναι ούτε των τελευταίων πέντε ετών, γιατί θα σας θυμίσω ότι και πριν από την οικονομική - να το πούμε έτσι - κρίση πάλι τα ζητήματα αυτά, δηλαδή οι ελλείψεις - να το πω έτσι - ήταν πάντα στην επικαιρότητα. Και είναι συγκεκριμένες οι πολιτικές που ασκήθηκαν τα προηγούμενα χρόνια, με συγκεκριμένη κατεύθυνση την υποχρηματοδότηση και συρρίκνωση του δημόσιου τομέα της παιδείας. Μην ξεχνάτε ότι και παράλληλα με τις ελλείψεις σε προσωπικό - αυτό που συζητάμε σήμερα - συνετελέσθησαν τα προηγούμενα χρόνια μια σειρά από καταργήσεις και συγχωνεύσεις σχολικών μονάδων, με αποτέλεσμα πρόσθετα βάρη σ' ό,τι αφορά τον αριθμό των μαθητών στις τάξεις, δηλαδή είχαμε χιλιάδες τάξεις άνω των είκοσι πέντε μαθητών. Βέβαια, να πούμε ότι οι προηγούμενες κυβερνήσεις θεωρούσαν πως οι χιλιάδες χαμένες διδακτικές ώρες αποτελούσαν πρόβλημα για την κυβέρνηση μόνο όταν οι μαθητές και οι εκπαιδευτικοί βρίσκονταν σε κινητοποιήσεις, προκειμένου να διεκδικήσουν λύσεις στα αυξημένα προβλήματα που δημιουργούσαν οι κυβερνήσεις με τις πολιτικές τους. Αυτό είναι κατανοητό. Ενδεχομένως στη δευτερολογία σας θα μιλήσετε για κάποιον προγραμματισμό, για κάποιες αρχές για το επόμενο διάστημα. Τα ζητήματα, όμως, είναι υπαρκτά. Είμαστε στα τέλη Μάρτη και μπροστά μας είναι οι πανελλαδικές. Αν αφαιρέσουμε τις εορτές και κάποιες άλλες ημέρες, οι ημέρες διδασκαλίας που έχουν απομείνει είναι πολύ περιορισμένες. Και εστιάζω συγκεκριμένα, αν θέλετε, στο ζήτημα των πανελλαδικών εξετάσεων και πιο συγκεκριμένα σε μαθητές, για παράδειγμα είτε από τη Λάρισα, την Ηλεία και κυρίως από την Κεφαλλονιά, όπου υπήρχε και η σχετική ενημέρωση στο Υπουργείο από τους ίδιους σε ό,τι αφορά το μάθημα «Αρχές Οργάνωσης, Διοίκησης και Επιχειρήσεων», όπως κυρίως και του μαθήματος «Αρχές Οικονομικής Θεωρίας», όπου τα παιδιά δεν έχουν διδαχθεί ούτε μία ώρα από το Σεπτέμβρη. Αυτά τα παιδιά, λοιπόν, καλούνται στα τέλη Μαΐου να δώσουν πανελλαδικές εξετάσεις σε μάθημα που δεν έχουν διδαχθεί. Τι θα γίνει, λοιπόν, με αυτά τα παιδιά; Πώς θα λυθεί το πρόβλημα; Πώς μπορούν να βοηθηθούν, έστω αυτό το τελευταίο διάστημα που απομένει ως τις πανελλαδικές εξετάσεις; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Παράλληλα, τονίζω και τα τεράστια προβλήματα που υπάρχουν στη δευτεροβάθμια εκπαίδευση της ειδικής αγωγής. Δείτε τώρα. Η Κυβέρνηση έχει εξαγγείλει περίπου δεκαπέντε χιλιάδες προσλήψεις για φέτος. Με βάση τον αριθμό των αποχωρήσεων - συνταξιοδοτήσεων, υπάρχουν τεράστια κενά. Ήδη τα κενά στην πρωτοβάθμια και δευτεροβάθμια εκπαίδευση είναι περίπου είκοσι οκτώ χιλιάδες. Αν υπολογίσουμε και τις φετινές αποχωρήσεις, φανταστείτε ότι το επόμενο διάστημα το πρόβλημα γίνεται ακόμα πιο εκρηκτικό. Να γιατί λέμε ότι η Κυβέρνηση θα πρέπει να προχωρήσει άμεσα σε μέτρα. Εμείς συμφωνούμε με το μόνιμο και σταθερό εκπαιδευτικό προσωπικό, με τις προσλήψεις. Βεβαίως, όμως, αυτό σημαίνει πολιτική σύγκρουσης με τα ισχύοντα. Διότι αναφέρατε τα μεσοπρόθεσμα και όλο αυτό το πλαίσιο. Άρα, λοιπόν, αν δεν έρθετε σε σύγκρουση με αυτά, τότε θα λέτε ότι με βάση αυτή τη νομοθεσία, δεν μπορείτε να προσλάβετε ως το 2016-2017. Άρα, λοιπόν, ιδού πεδίο δόξης λαμπρό, για να συγκρουστείτε. Δεν ξέρω αν η Κυβέρνηση προτίθεται να κάνει κάτι τέτοιο, όχι μόνο στο ζήτημα της παιδείας, αλλά και σε όλο το φάσμα άσκησης της πολιτικής της. Κύριε Πρόεδρε, σας ευχαριστώ και για την ανοχή σας.
Και εμείς σας ευχαριστούμε, κύριε Λαμπρούλη. Τον λόγο έχει ο κύριος Υπουργός, για να δευτερολογήσει.
Κύριε Λαμπρούλη, συμμερίζομαι απολύτως την αγωνία σας και για τα συγκεκριμένα ζητήματα τα οποία αναφέρατε. Πρέπει να σας πω ότι είμαστε, όχι μόνο αντίθετοι στο να υπάρχουν κενά, αλλά και στο να υπάρχουν εκπαιδευτικοί με διαφορετικές εργασιακές ταχύτητες. Μάλιστα, σύμφωνα με τις αρχές της σύγχρονης παιδαγωγικής επιστήμης, υπάρχει ανάγκη σταθερότητας για την προαγωγή της εκπαιδευτικής πράξης. Μάλιστα, θα έλεγα ότι ιδιαίτερα για την Ειδική Αγωγή το πρόβλημα είναι ακόμα πιο επιτακτικό, γιατί τα παιδιά με ειδικές εκπαιδευτικές ανάγκες δεν μπορούν να υπόκεινται στην αλλαγή του εκπαιδευτικού κάθε λίγο και λιγάκι. Σε ό,τι μας αφορά τώρα, εργαζόμαστε σε τρία επίπεδα, γνωρίζοντας βέβαια ότι είναι αδύνατον να λύσουμε το τεράστιο πρόβλημα σε λίγους μήνες. Όμως, ελπίζουμε ότι βάζουμε τις βάσεις, ώστε να λυθεί τα επόμενα χρόνια. Το πρώτο επίπεδο είναι αυτό της συνεργασίας με το συναρμόδιο Υπουργείο Εσωτερικών και Διοικητικής Ανασυγκρότησης, για να καθορίσουμε τον αριθμό των προσλήψεων. Πρέπει να σας πω με κάθε ειλικρίνεια ότι αυτός ο αριθμός των δεκαπέντε χιλιάδων δυστυχώς δεν αφορά προσλήψεις μόνο στην εκπαίδευση. Η πρόθεση της Κυβέρνησης είναι να καλυφθούν κενά στην εκπαίδευση, στην υγεία και στους μηχανισμούς ελέγχου. Επομένως ένας αριθμός από αυτούς θα έρθει και στο Υπουργείο Πολιτισμού, Παιδείας και Θρησκευμάτων. Το δεύτερο επίπεδο είναι αυτό της επιστροφής των διαθέσιμων εκπαιδευτικών στο δημόσιο σχολείο. Όπως ξέρετε, σ' αυτό το θέμα έχουν υπάρξει θετικές εξελίξεις. Ήδη στο νομοσχέδιο που έχει κατατεθεί περιλαμβάνεται η κατηγορία αυτών των συναδέλφων εκπαιδευτικών, οι οποίοι θα επανέλθουν όλοι στην εργασία τους, στην εκπαίδευση. Το τρίτο επίπεδο είναι αυτό της εξασφάλισης επαρκών πιστώσεων για την πρόσληψη αναπληρωτών εκπαιδευτικών. Δεν μπορούμε να μη χρησιμοποιήσουμε κονδύλια από το ΕΣΠΑ για να καλύψουμε τα κενά που έχουμε. Πρέπει να σας πω ότι σε καμμία περίπτωση δεν προκρίνουμε τις ελαστικές σχέσεις εργασίας για τη δημόσια εκπαίδευση. Όμως, στην παρούσα δημοσιονομική συγκυρία, κάθε πίστωση, έστω και με τον τρόπο που σας ανέφερα, είναι απολύτως απαραίτητη. Έτσι, λοιπόν, πρέπει να προσθέσω ότι η προηγούμενη πολιτική ηγεσία είχε πάρει χρήματα για να πληρώσει τους αναπληρωτές και τους ωρομίσθιους 43 εκατομμύρια από το Πρόγραμμα Δημοσίων Επενδύσεων. Αυτό εμείς τότε το είχαμε καταδικάσει με την έννοια ότι, εάν παίρνεις χρήματα από τις δημόσιες επενδύσεις, δεν μπορείς να παρέμβεις ούτε στα νέα σχολεία, τα οποία χρειαζόμαστε - στην Κεφαλλονιά, λόγου χάριν υπάρχει ανάγκη σχεδόν όλα τα σχολεία να ξαναχτιστούν από την αρχή με νέους αντισεισμικούς κανόνες - ούτε να κάνεις τις απαραίτητες παρεμβάσεις, ιδίως στα νηπιαγωγεία, τα οποία αυτή τη στιγμή φιλοξενούνται - στεγάζονται σε ισόγεια καταστήματα χωρίς αυλή και άλλες απαραίτητες συνθήκες που χρειάζονται για την εκπαιδευτική αυτή διαδικασία. Έτσι, λοιπόν, τώρα - θα έλεγα - με τις προηγούμενες τρεις κατευθύνσεις κινούμαστε από την πρώτη μέρα, ώστε στην επόμενη σχολική χρονιά φιλοδοξούμε τα κενά να είναι λιγότερα, οι εκπαιδευτικοί να βρίσκονται έγκαιρα στις θέσεις τους και η εργασιακή κατάσταση να είναι βελτιωμένη. Θα τιμήσουμε με όλα τα μέσα που διαθέτουμε το έργο που προσφέρουν οι εκπαιδευτικοί στα σχολεία μας, κάνοντας ότι είναι δυνατόν για την αναβάθμισή τους, και ταυτόχρονα θα προσπαθήσουμε όλα τα σχολεία της χώρας να ξεκινήσουν τη χρονιά με όσο το δυνατόν λιγότερες απώλειες στο εκπαιδευτικό δυναμικό τους. Κλείνοντας θα έλεγα ότι δεσμευόμαστε στο πλαίσιο αυτό απέναντι στην εκπαιδευτική κοινότητα, αλλά και σε ολόκληρη την ελληνική κοινωνία, ότι η Κυβέρνηση, θα κάνει ότι είναι δυνατόν, ώστε το δημόσιο αγαθό της εκπαίδευσης να παρουσιαστεί αισθητά αναβαθμισμένο την επόμενη χρονιά. Στόχος μας ήταν και παραμένει η ανύψωση του αγαθού της παιδείας και η απρόσκοπτη πρόσβαση όλων των παιδιών σε αυτό. Με αυτήν την απαρέγκλιτη αρχή συνεχίζουμε να εργαζόμαστε και είμαστε βέβαιοι ότι με τη στήριξη της εκπαιδευτικής κοινότητας θα επιτύχουμε για το καλό του δημόσιου σχολείου και της κοινωνίας ό,τι μπορούμε περισσότερο. Επαναλαμβάνω ότι συμμερίζομαι απολύτως την αγωνία σας και τις επισημάνσεις που κάνατε. Πραγματικά, μερικές εξ αυτών, όπως το να δίνουν και να προσέρχονται παιδιά στις πανελλαδικές εξετάσεις χωρίς να έχουν διδαχθεί το αντίστοιχο μάθημα…
Ενδεικτικά το ανέφερα.
Αλλά και πολλά άλλα, τα οποία πρέπει να σας πω, μαθήματα…
Κύριε Πρόεδρε, συγγνώμη για τη διακοπή. Λέω ότι ενδεικτικά το ανέφερα.
Ναι, ακριβώς είναι ενδεικτικά. Υπάρχουν και άλλα δυστυχώς. Και δεν μας γεμίζουν καθόλου υπερηφάνεια, αλλά μόνο υποχρέωση για να μπορέσουμε να τα αντιμετωπίσουμε όσο γίνεται καλύτερα. Σας ευχαριστώ.
Ευχαριστούμε τον κύριο Υπουργό. Πριν προχωρήσουμε στην τελευταία για σήμερα επίκαιρη ερώτηση, σας κάνω γνωστό, κυρίες και κύριοι συνάδελφοι, ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, πενήντα πέντε μαθήτριες και μαθητές και τρεις συνοδοί εκπαιδευτικοί τους, από το 6ο Γυμνάσιο Χανίων, από το Β΄ τμήμα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στη δεύτερη με αριθμό 39/10-3-2015 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Κυριάκου Μητσοτάκη προς τους Υπουργούς Εργασίας και Κοινωνικής Αλληλεγγύης και Παραγωγικής Ανασυγκρότησης, Περιβάλλοντος και Ενέργειας, σχετικά με τη στάση του ελληνικού δημοσίου στη νέα συλλογική σύμβαση της ΔΕΗ. Παρευρίσκεται και θα απαντήσει ο Υπουργός Παραγωγικής Ανασυγκρότησης, Περιβάλλοντος και Ενέργειας κ. Παναγιώτης Λαφαζάνης. Κύριε Μητσοτάκη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, στις 27 Φεβρουαρίου του τρέχοντος έτους υπογράφηκε η νέα επιχειρησιακή συλλογική σύμβαση εργασίας μεταξύ της ΔΕΗ και της ΓΕΝΟΠ - ΔΕΗ. Με βάση αυτή τη συλλογική σύμβαση εργασίας η ΔΕΗ δεσμεύθηκε, ανάμεσα σε άλλα, για τρία χρόνια ότι θα προβαίνει - και διαβάζω - σε «κάλυψη της δαπάνης ως κατά ανώτατο όριο 6 ευρώ ημερησίως ανά εργαζόμενο του κόστους σίτισης», αρχικώς «στις ήδη υπάρχουσες και λειτουργούσες σε ορυχεία και σταθμούς ηλεκτροπαραγωγούς της ΔΕΗ, καντίνες και κυλικεία» και «σε δεύτερο χρόνο στους λοιπούς εργαζόμενους της ΔΕΗ». Έξι ευρώ, λοιπόν, τροφεία, δαπάνες σίτισης, δηλαδή μια έμμεση αύξηση του μισθού του κάθε εργαζόμενου κατά περίπου 70 ευρώ τον μήνα για όλους τους εργαζόμενους της ΔΕΗ σε βάθος χρόνου, ισοδυναμεί με ένα ετήσιο κόστος της τάξης των περίπου 35 εκατομμυρίων ευρώ, το οποίο φυσικά θα το επωμισθεί η ΔΕΗ. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ανάμεσα στα άλλα, τα οποία προβλέπει η συλλογική σύμβαση εργασίας, προβλέπεται επίσης η παρακράτηση 2 ευρώ μηνιαίως από τις αποδοχές του κάθε εργαζόμενου υπέρ της ΓΕΝΟΠ - ΔΕΗ. Προβλέπεται, επίσης, ότι θα χορηγηθεί προσαύξηση βάρδιας σε συνδικαλιστές, οι οποίοι, παρ' όλο ότι είναι αποσπασμένοι και δεν εργάζονται, θα αντιμετωπίζονται σαν να εργάζονται κανονικά και μάλιστα σε βάρδια. Αυτά ενδεικτικά αναφέρω στην επίκαιρη ερώτησή μου. Ερωτώ εσάς και τον αρμόδιο Υπουργό Οικονομικών ορισμένα προφανή ερωτήματα, τα οποία απορρέουν από αυτή τη συλλογική σύμβαση. Γνωρίζατε εσείς προσωπικά, κύριε Υπουργέ, ότι θα υπογραφεί αυτή η συλλογική σύμβαση εργασίας; Και είναι ακριβής η δήλωση του Αντιπροέδρου της ΓΕΝΟΠ - ΔΕΗ ότι συναντηθήκατε μαζί με το σωματείο και δώσατε το πράσινο φως στην υπογραφή αυτής της σύμβασης; Θυμίζω κάτι το οποίο προφανώς και γνωρίζετε: Το ελληνικό δημόσιο ακόμα ελέγχει άμεσα ή έμμεσα περίπου το 54% της ΔΕΗ. Ποια είναι η άποψη, λοιπόν, του κύριου μέτοχου, του ελληνικού δημοσίου, για μια τέτοια συλλογική σύμβαση εργασίας; Και ως ευρύτερο ερώτημα - και θα επανέλθω στη δευτερολογία μου: Επιδοκιμάζετε, κύριε Υπουργέ, τέτοιες διακριτικές μεταχειρίσεις για συγκεκριμένες κατηγορίες εργαζομένων, τη στιγμή που η συντριπτική πλειοψηφία των εργαζομένων στο δημόσιο δεν απολαμβάνουν αυτού του είδους την προνομιακή συμπεριφορά; Και πώς αντιμετωπίζετε εσείς ως αρμόδιος Υπουργός το γεγονός ότι οι συνδικαλιστικές οργανώσεις σε συνεννόηση με διοικήσεις, τις οποίες εσείς τοποθετείτε, δίνουν αυτού του είδους τα προνόμια σε συγκεκριμένες κατηγορίες εργαζομένων; Επιπλέον, ποια θα ήταν η άποψή σας - και θα επανέλθω σε αυτό στη δευτερολογία μου - για το ζήτημα της ενδεχόμενης επέκτασης αντίστοιχων τέτοιων προνομιακών μεταχειρίσεων σε άλλες κατηγορίες εργαζομένων, κάτι το οποίο διαφαίνεται ότι επιδιώκει η Κυβέρνηση, με βάση το σχετικό άρθρο, το οποίο βρίσκεται σε νομοσχέδιο που έχει καταθέσει ο αρμόδιος Υπουργός σε δημόσια διαβούλευση και αφορά τη δυνατότητα φορέων του δημοσίου, Υπουργείων, αλλά και νομικών προσώπων ιδιωτικού και δημοσίου δικαίου, να προβαίνουν σε συλλογικές διαπραγματεύσεις ακριβώς για την εξασφάλιση των προνομίων;
Ευχαριστούμε τον κ. Μητσοτάκη. Ο κύριος Υπουργός έχει τον λόγο.
Ευχαριστώ, κύριε Πρόεδρε. Κύριε Μητσοτάκη, θα σας στεναχωρήσω πολύ σήμερα, διότι είδα με έκπληξη την επίκαιρη ερώτησή σας. Σε μένα την απευθύνετε την ερώτηση και στην παρούσα Κυβέρνηση; Κατ' αρχάς, θα πρέπει να ξέρετε ότι οι διαπραγματεύσεις για τη συλλογική σύμβαση στη ΔΕΗ έχουν ξεκινήσει από τον περασμένο Σεπτέμβριο. Όταν ανέλαβα εγώ Υπουργός, οι διαπραγματεύσεις είχαν τελειώσει. Η συλλογική σύμβαση είχε συνομολογηθεί. Και ζητάτε από εμένα να κάνω παρέμβαση σε μια συνομολογημένη συλλογική διαπραγμάτευση; Οι συλλογικές διαπραγματεύσεις είναι ελεύθερες. Και κατά τη διάρκειά της δεν μπορούσε να γίνει παρέμβαση από την Κυβέρνηση, πολύ περισσότερο όταν είναι συνομολογημένη. Δηλαδή, θα ήταν μια επέμβαση, η οποία θα καταργούσε τις ελεύθερες συλλογικές διαπραγματεύσεις, κάτι το οποίο έκανε η κυβέρνησή σας το προηγούμενο διάστημα, με ωμό και, θα έλεγα, ξεδιάντροπο τρόπο. Από κει και πέρα, πρέπει να ξέρετε ότι ο μέτοχος δεν εγκρίνει τις συλλογικές διαπραγματεύσεις ούτε αποφασίζονται αυτά από τις γενικές συνελεύσεις μιας επιχείρησης, όπως η ΔΕΗ. Όλα τα σχετικά τα αποφασίζει το ΔΣ της επιχείρησης και εξουσιοδοτεί τον διευθύνοντα σύμβουλο να διαχειριστεί τις διαπραγματεύσεις. Και αυτό είναι μέσα στο καταστατικό της ΔΕΗ και πάγια πρακτική. Δεν κατάλαβα. Γιατί δεν ενημερώνεστε από τη ΔΕΗ για ορισμένα πράγματα, ώστε να μη λέτε τέτοιες χονδροειδείς ανακρίβειες; Η σύμβαση, λοιπόν, υπογράφηκε από τον διευθύνοντα σύμβουλο. Προσωπικά εγώ δεν αναμείχθηκα σε αυτή τη σύμβαση και δεν έδωσα ούτε «πράσινο» - όπως λένε - ούτε «κόκκινο» φως. Σεβάστηκα το αποτέλεσμά της, όπως σεβόμαστε και θα σεβαστούμε πάντοτε τις συλλογικές διαπραγματεύσεις, τις οποίες δεν διεξάγει η Κυβέρνηση. Τις διεξάγουν οι διοικήσεις κατά τον νόμο και τους θεσμούς και οπωσδήποτε είναι πάντοτε - και πρέπει να είναι πάντοτε - ελεύθερα συνομολογούμενες. Από κει και πέρα, θα ήθελα να κάνουμε και ορισμένες διευκρινίσεις, για να μην κάνετε ευτελή προπαγάνδα. Το τροφείο ή επίδομα σίτισης, στο οποίο αναφέρεστε, δεν είναι ανακάλυψη της συλλογικής σύμβασης της ΔΕΗ και σε αυτό θα έπρεπε να είστε ενημερωμένος. Σε πρόσφατη σύμβαση των ΕΛΠΕ το 2012, συνομολογήθηκε επίδομα σίτισης. Στις 3 Νοεμβρίου του 2014 σε σύμβαση της ΣΤΑΣΥ συνομολογήθηκε τροφείο με συγκεκριμένο ποσό. Δεν έχω χρόνο, αλλά αν χρειαστεί θα σας αναφέρω και θα καταθέσω τις σχετικές συμβάσεις. Σε σύμβαση της ΔΕΣΦΑ παρέχεται σίτιση σύμφωνα με ΔΕΣ σίτισης. Δεν ξέρω αν έχετε υπ' όψιν σας τις συλλογικές συμβάσεις, αν έχετε δει συλλογική σύμβαση ή αν γενικώς απεχθάνεστε τις συλλογικές συμβάσεις και τον ρόλο που παίζουν σε εργασιακές σχέσεις και στην οικονομία. Αν δείτε, όμως, συλλογικές συμβάσεις, είτε σε δημόσιες είτε σε ιδιωτικές επιχειρήσεις - για παράδειγμα, σας αναφέρω πρόσφατη συλλογική σύμβαση στη «ΜΟΤΟΡ ΟΪΛ» - θα δείτε ότι περιέχουν σειρά από όρους που αφορούν επιδόματα, ειδικές παροχές, ειδικές διευκολύνσεις, πέραν του βασικού μισθού. Είναι εύλογο αυτό. Όσον αφορά στη «ΜΟΤΟΡ ΟΪΛ», έχουν επιδόματα ευδόκιμης παραμονής, τακτικότητας, συνταξιοδοτικά προγράμματα, ειδικά συνταξιοδοτικά προγράμματα, νοσοκομειακό πρόγραμμα, ιατρικές εξετάσεις, δάνεια, σειρά άλλων παροχών. Αυτά τι τα θεωρείτε εσείς; Θεωρείτε, δηλαδή, ότι είναι κάτι το εξαιρετικό, στο οποίο η εκάστοτε κυβέρνηση πρέπει να παρεμβαίνει, να τα περικόπτει και να τα απαγορεύει; Δεν υπάρχουν τέτοιες συλλογικές διαπραγματεύσεις. Αυτά είναι ονειρικά κατασκευάσματα ακραίων νεοφιλελεύθερων κύκλων, τα οποία δεν εφαρμόζονται πουθενά, όχι μόνο στην Ευρώπη αλλά και σε όλο τον κόσμο. Αυτή είναι η πραγματικότητα. Τώρα, όσον αφορά τα άλλα που λέτε, για τις προσαυξήσεις βάρδιας ή για τους συνδικαλιστές, δεν τα συνομολόγησα εγώ, δεν το συνυπέγραψα εγώ, έπρεπε όμως να ενημερωθείτε από τη ΔΕΗ για τη σχετική ρύθμιση. Η προσαύξηση βάρδιας για τους συνδικαλιστές είναι αποφασισμένη από τα δικαστήρια. Υπάρχει εκτελεστή απόφαση από το εφετείο. Ο μόνος τρόπος με τον οποίο θα μπορούσε να τεθεί υπό αμφισβήτηση αυτή η απόφαση, θα ήταν να προσφύγει η ΔΕΗ στο Συμβούλιο της Επικρατείας.
Γιατί δεν το έκανε;
Μην παρεμβαίνετε γιατί πάλι θα είστε λάθος και εκτός πραγματικότητας, όπως όλη η ερώτησή σας είναι εκτός πραγματικότητας καθώς επίσης και λίγο εμπαθής. Θα το εξηγήσω κι εγώ στη δευτερολογία μου. Δεν το έκανε, όχι γιατί δεν το ήθελε ή μπορούσε και να μην το θέλει, αλλά ποια είναι η νομική πραγματικότητα; Στο Συμβούλιο της Επικρατείας, σύμφωνα με την ενημέρωση που έχω - και νομίζω ότι είναι έγκυρη από τη ΔΕΗ - θα μπορούσε να προσφύγει, όχι για λόγους ορθότητας της απόφασης, αλλά για λόγους νομιμότητας της απόφασης. Εκρίθη, όμως, από τους νομικούς της ότι θα ήταν μάταιη μια τέτοια προσφυγή. Πέραν τούτου, πρέπει να ξέρετε ότι αυτοί που έχουν συνδικαλιστική άδεια έχουν τα ίδια δικαιώματα ακριβώς με αυτούς που εργάζονται. Η συνδικαλιστική άδεια δεν είναι τιμωρία, δεν είναι κάτι το οποίο πρέπει να θεωρείται παράπτωμα, κάτι το παρείσακτο που πρέπει να το διώκουμε. Η συνδικαλιστική άδεια έχει λόγο και ρόλο μέσα στο συνδικαλιστικό κίνημα και στις επιχειρήσεις. Όσον αφορά το θέμα των 2 ευρώ - πάλι σας μεταφέρω ενημέρωση από τη ΔΕΗ - αφορά μόνο τις πρωτοβάθμιες οργανώσεις που συνομολογούν τη σύμβαση. Θα δίδεται μετά από απόφαση των διοικητικών συμβουλίων ή των γενικών συνελεύσεων των πρωτοβάθμιων οργανώσεων και κάθε μέλος από αυτές τις πρωτοβάθμιες οργανώσεις που δεν θέλει να δώσει αυτά τα 2 ευρώ συνδρομή, όπως με ενημέρωσαν, θα μπορεί να μην τα δίδει με δήλωσή του. Η ΔΕΗ δεν κάνει τίποτε άλλο παρά να μεταφέρει το ποσό από τη μισθοδοσία, γι' αυτούς που εθελοντικά το επιθυμούν, στη ΓΕΝΟΠ/ΔΕΗ. Αυτή είναι η πραγματικότητα. Ο καθένας μπορεί να την κρίνει, όμως πρέπει να ξέρει τα στοιχεία, τα πραγματικά δεδομένα και πώς διαμορφώνονται. Σας ευχαριστώ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής των Ελλήνων, είκοσι ένας μαθητές και μαθήτριες και μία εκπαιδευτικός - συνοδός τους από το 2ο Δημοτικό Σχολείο Γλυφάδας. Η Βουλή τούς καλωσορίζει. [[Χειροκροτήματα από όλες τις πτέρυγες της Βουλής]] Ο κ. Μητσοτάκης έχει τον λόγο.
Αναφέρατε, κύριε Υπουργέ, τη λέξη απέχθεια. Αυτό το οποίο απεχθάνομαι εγώ είναι να χωρίζονται οι εργαζόμενοι του ευρύτερου δημόσιου τομέα σε πατρίκιους και πληβείους, να υπάρχουν κάποιοι, οι οποίοι να μπορούν να εξασφαλίζουν ειδικά προνόμια όταν η μεγάλη πλειοψηφία δεν τα εξασφαλίζει και να υπάρχουν πολιτικές ηγεσίες οι οποίες, εξαργυρώνοντας κομματικά γραμμάτια, να κλείνουν το μάτι σε τέτοιες πρακτικές. Μου αναφέρατε το παράδειγμα της «ΜΟΤΟΡ ΟΪΛ». Μα τι σχέση έχει η «ΜΟΤΟΡ ΟΪΛ» με αυτήν τη συζήτηση την οποία κάνουμε εδώ πέρα; Μήπως είναι το ελληνικό δημόσιο μέτοχος στη «ΜΟΤΟΡ ΟΪΛ» και δεν το γνώριζα; Προφανώς και το ελληνικό δημόσιο πρέπει να έχει άποψη διά της διοίκησης για μια τέτοια πρακτική. Σας θυμίζω ότι το ελληνικό δημόσιο έχει την πλειοψηφία στη ΔΕΗ. Κατά συνέπεια διορίζει τη διοίκηση και μπορεί να ασκήσει κάλλιστα τα καθήκοντα του μετόχου και να έχει άποψη για το κατά πόσο θα πρέπει η διοίκηση της ΔΕΗ να επιβαρύνει τα αποτελέσματα της ΔΕΗ με 30 εκατομμύρια ευρώ - διότι επί τούτου συζητάμε - και στη συνέχεια, ενδεχομένως, για να βγάλει τα κέρδη, τα οποία απαιτείται να βγάλει η ΔΕΗ, να περάσει πάλι το λογαριασμό στον Έλληνα φορολογούμενο και στον καταναλωτή. Άρα προφανώς και πρέπει να έχει άποψη το ελληνικό δημόσιο για το ζήτημα αυτό, δηλαδή για το κατά πόσο υπάρχουν τέτοια προνόμια σε μια τέτοια επιχείρηση και κατά πόσο σήμερα, σε μια δύσκολη εποχή, στην οποία ζητούνται θυσίες από όλους τους δημοσίους υπαλλήλους, είναι δικαιολογημένα αυτά τα προνόμια. Όμως φυσικά δεν μου κάνει εντύπωση το γεγονός ότι σπεύδετε να υπερασπιστείτε μια τέτοια πρακτική, διότι εξάλλου χεράκι - χεράκι πηγαίνατε με τον κ. Φωτόπουλο μέχρι που αποφασίσατε να μην τον βάλετε στα ψηφοδέλτιά σας, κύριε Υπουργέ, για να μην σας δημιουργήσει πολιτικό πρόβλημα, κι ο οποίος βγαίνει τώρα και επιχαίρει για τη σύμβαση αυτή, λέγοντας σε όλους τους υπόλοιπους να πιούνε ξύδι αν δεν τους αρέσει. Και αν έρθουν αύριο οι υπόλοιπες εταιρείες του δημοσίου και ζητήσουν ανάλογα προνόμια; Τι θα κάνετε, κύριε Υπουργέ, ως Κυβέρνηση; Θα τα εγκρίνετε; Και θα είναι δίκαιο αυτό απέναντι στους υπόλοιπους εργαζόμενους; Αν θέλετε πραγματικά να προχωρήσετε σε τολμηρές μεταρρυθμίσεις οι οποίες θα αντιμετωπίζουν τους υπαλλήλους με το ίδιο καθεστώς, να μην υπάρχουν δηλαδή αυτές οι εξωφρενικές διακρίσεις, τότε αυτό το οποίο μπορείτε να κάνετε είναι να ενημερωθείτε κι εσείς για το νομοσχέδιο, το οποίο ήδη είχαμε ετοιμάσει εμείς ως Κυβέρνηση, μαζί με το συναρμόδιο Υπουργείο, το Υπουργείο Οικονομικών, το οποίο προσπαθούσε, κύριε Πρόεδρε, να βάλει ένα πλαίσιο και ενιαίους κανόνες για τον τρόπο με τον οποίον πράγματι εταιρείες, οι οποίες βρίσκονται υπό τον έλεγχο του ελληνικού δημοσίου προχωρούν και υπογράφουν τέτοιες συλλογικές συμβάσεις εργασίας. Και ναι, οι συμβάσεις αυτές εργασίας θα πρέπει να είναι υπό τον έλεγχο και του Υπουργείου Οικονομικών και του αρμόδιου Υπουργείου Διοικητικής Μεταρρύθμισης, ώστε να μην παρεισφρέει, κύριε Υπουργέ, σε αυτές τις συμβάσεις μια σειρά από προνόμια είτε με τη μορφή τροφείων είτε με τη μορφή ασφαλιστικών συμβολαίων είτε με τη μορφή παιδικών σταθμών, τα οποία απλά δεν ισχύουν για τους υπόλοιπους εργαζόμενους. Και θα περίμενα από εσάς ως αριστερός Υπουργός που είστε αυτήν την αρχή της ισότητας των υπαλλήλων να την υπερασπιστείτε και όχι να υπερασπίζεστε τέτοιου είδους διακρίσεις επ' ωφελεία συγκεκριμένων κατηγοριών εργαζομένων, οι οποίοι εξάλλου έχουν πολύ στενές πολιτικές σχέσεις με το δικό σας χώρο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μιλάμε και πάλι για δύο μέτρα και δύο σταθμά, για μια επιβάρυνση σε μία επιχείρηση, η οποία ανήκει στο ελληνικό δημόσιο κατά πλειοψηφία, άρα ανήκει στον Έλληνα φορολογούμενο, ο οποίος προφανώς και δεν ρωτήθηκε γι' αυτού του είδους τις πρακτικές, κύριε Υπουργέ, και για μια πρακτική η οποία δεν ισχύει στο υπόλοιπο δημόσιο. Διότι η εφαρμογή του ενιαίου μισθολογίου, η οποία αποτέλεσε μια κατάκτηση για την ελληνική Δημόσια Διοίκηση, επιχείρησε ακριβώς να εξαλείψει τέτοιες διακρίσεις. Μικρά φέουδα εξουσίας που μπορούν να διαπραγματεύονται με πολιτικές πλάτες, προφανώς τις δικές σας και της δικιάς σας Κυβέρνησης - διότι αυτή η συλλογική σύμβαση εργασίας σάς διαβεβαιώνω ότι δεν θα είχε γίνει αποδεκτή, εάν ήταν άλλη κυβέρνηση σήμερα στην εξουσία και αν ο διευθύνων σύμβουλος την είχε υπογράψει, ενδεχομένως να είχε ήδη αντικατασταθεί, όπως έχει τη δυνατότητα, και το γνωρίζετε, ο κύριος μέτοχος να το κάνει - σκληροί συνδικαλιστές παρέα με τους πολιτικούς τους προϊσταμένους και πάτρωνες να υπογράφουν τέτοιες συμβάσεις εις βάρος του Έλληνα φορολογούμενου: Αυτή είναι η πρακτική σας και αυτή είναι συνολικά η διαδρομή σας. Άρα δεν μου κάνει καμμία εντύπωση το γεγονός ότι με έμμεσο τρόπο επί της ουσίας αγκαλιάσατε αυτήν την πρακτική και ενδεχομένως να την ενθαρρύνετε και για άλλες επιχειρήσεις, οι οποίες είναι υπό το δικό σας έλεγχο.
Ευχαριστούμε τον κ. Μητσοτάκη. Ο κύριος Υπουργός έχει τον λόγο.
Κύριε Μητσοτάκη, δεν ακούσατε την πρωτολογία μου ή κάνετε ότι δεν την ακούσατε και επιμένετε σε εντελώς αστήριχτα και αναληθή πράγματα. Επίσης, επιμένετε σε μία απίστευτη νεοφιλελεύθερη εμπάθεια. Κύριε Μητσοτάκη, επειδή δεν γνωρίζετε και δεν ακούσατε αυτά που είπα, θα επαναλάβω: Όσον αφορά τη σύμβαση των ΕΛΠΕ στις 30-4-2012, στην οποία συμμετέχει το δημόσιο, περιλαμβάνει ημερήσιο επίδομα σίτισης 4,80 ευρώ για κάθε εργάσιμη ημέρα. Μάλιστα λέει η σύμβαση ότι η αξία αυτού του τροφείου θα δίδεται και στο δώρο των Χριστουγέννων και το Πάσχα και στο επίδομα αδείας, ακόμα και στην αποζημίωση που θα παίρνουν οι εργαζόμενοι. Γιατί δεν διαμαρτυρηθήκατε και πώς τη δέχθηκε, όπως λέτε εσείς, η Κυβέρνησή σας αυτήν τη σύμβαση, αφού εν πάση περιπτώσει είναι τόσο αντίθετη σε προνόμια, δήθεν, των εργαζομένων; Γιατί δεν ακούστηκε καθόλου φωνή; Εσείς πού ήσαστε τότε που υπογραφόταν η σύμβαση των ΕΛΠΕ; Μήπως διαβάζατε και εσείς; Δεύτερον, όσον αφορά τη σύμβαση ΣΤΑΣΥ στις 3-11-2014…
Κακώς, κάκιστα υπεγράφη.
Κακώς, κάκιστα; Μα, τώρα το λέτε αυτό; Εσείς είπατε ότι η σύμβαση με τη ΔΕΗ, αν ήσασταν κυβέρνηση, δεν θα είχε υπογραφεί. Σας διαβάζω, λοιπόν, επί Κυβέρνησής σας και με Υπουργό σε κεντρικό ρόλο εσάς, τι συνυπεγράφη.
Όχι εμένα. Τον κ. Χρυσοχοΐδη από το ΠΑΣΟΚ.
Αφήστε τα αυτά τώρα. Οι κυβερνήσεις είναι ενιαίες και οι Υπουργοί έχουν συνευθύνη, συλλογική ευθύνη. Στη σύμβαση της ΣΤΑΣΥ, στις 3-11-2014, με την Κυβέρνησή σας: διατακτική τροφής 4 ευρώ ημερησίως. Όπως γνωρίζετε, συμμετέχει το δημόσιο στη ΣΤΑΣΥ. Στη σύμβαση ΔΕΣΦΑ, που είναι δημόσια επιχείρηση, αναφέρεται ότι παρέχεται σίτιση, σύμφωνα με το ΔΕΣ σίτισης. Θα μπορούσα να απαριθμήσω πολλές συμβάσεις σε δημόσιες επιχειρήσεις ή σε επιχειρήσεις που έχει σημαντικό ρόλο το δημόσιο. Σας διάβασα και ιδιωτικές επιχειρήσεις που έχουν ανάλογες πρακτικές σε συλλογικές συμβάσεις που υπογράφουν με εργαζόμενους, δηλαδή να παρέχουν διαφόρων ειδών παροχές και θετικά ευεργετήματα για τους εργαζόμενους σε διάφορους τομείς και διάφορες παρενέργειες. Γιατί λοιπόν υπεγράφησαν αυτά; Γιατί τώρα αυτός ο θόρυβος - και για εσάς προσωπικά το λέω - μόνο και αποκλειστικά για τη ΔΕΗ; Θα σας πω γιατί. Γιατί η ΔΕΗ σας ενοχλεί. Γιατί η ΔΕΗ είναι στο στόχαστρο το δικό σας, των προηγούμενων κυβερνήσεων και βεβαίως της Νέας Δημοκρατίας και του ΠΑΣΟΚ. Γιατί είναι στο στόχαστρο; Για τον απλό λόγο ότι θέλατε να την τεμαχίσατε σε μικρή και μεγάλη ΔΕΗ, να τη διαλύσετε δηλαδή, να τη ξεπουλήσετε και να την ιδιωτικοποιήσετε, γιατί η ΔΕΗ είναι για εσάς ένα βάρος για την ελληνική κοινωνία και δεν χάνετε ευκαιρία να επιτίθεστε στη ΔΕΗ αναιτιολόγητα, χωρίς ουσιαστικό λόγο, χωρίς αιτία. Ε, δεν θα σας περάσει! Δεν πρόκειται να ιδιωτικοποιηθεί η ΔΕΗ, δεν πρόκειται να τεμαχιστεί, δεν παραχωρείται, δεν εκχωρείται. Αντίθετα, θα μείνει μεγάλη η ΔΕΗ, θα ανασυγκροτηθεί και θα παίξει ακόμα πιο ισχυρό και ουσιαστικό ρόλο για να φύγουμε από την κρίση. Αυτή είναι η αλήθεια και γι' αυτό αυτήν την ώρα κάνετε αυτές τις ερωτήσεις, τις οποίες δεν τις κάνατε για τις προηγούμενες συμβάσεις και άλλες που έχουν υπογραφεί, συνομολογηθεί επί των κυβερνήσεών σας και αφορούν σχεδόν τα ίδια πράγματα και για μία σειρά από άλλες συμβάσεις που δεν αφορούν τα ίδια πράγματα αλλά διαφορετικά. Επομένως, το συμπέρασμα είναι σαφές. Αυτό που σας ενοχλεί είναι η δημόσια ΔΕΗ και αυτά που σας ενοχλούν είναι οι ελεύθερες συλλογικές διαπραγματεύσεις. Εγώ δεν πήρα θέση για τη συλλογική σύμβαση. Δεν βγήκα ούτε να πανηγυρίσω και να χειροκροτήσω ούτε βεβαίως να απαξιώσω και να μηδενίσω. Έκανα αυτό που επιτάσσεται να κάνει μια σοβαρή και υπεύθυνη Κυβέρνηση. Δηλαδή, να αφήνει να εξελίσσονται αυτές οι διαπραγματεύσεις και να σέβεται το τελικό αποτέλεσμά τους. Πραξικοπήματα εμείς δεν κάνουμε ούτε υπουργικές αποφάσεις παίρνουμε μέσα σε μια νύχτα που να κατακρεουργούν τον κατώτατο μισθό και να καταργούν την εθνική συλλογική σύμβαση. Εμείς δεν καταργήσαμε την ελευθερία των συλλογικών διαπραγματεύσεων ούτε βάλαμε αυθαίρετα πλαφόν που εμποδίζουν την ουσία και ακυρώνουν τον ρόλο των συλλογικών διαπραγματεύσεων που είναι η καρδιά της δημοκρατίας. Αυτό όμως κάνατε εσείς. Και αυτό το δικαιολογείτε τώρα και επιτίθεστε σε μια πρακτική που κατά τα άλλα θα έπρεπε να σέβεστε. Εν πάση περιπτώσει οι εκπρόσωποι της ΔΕΗ είναι ανοικτοί πάντοτε σε συζητήσεις και συναντώνται με οποιονδήποτε, πολύ περισσότερο με Βουλευτή και ιδιαίτερα της Αντιπολίτευσης, ώστε να τους ενημερώσουν αναλυτικά για όλα όσα έχουν διαμειφθεί, για το πώς ξεκίνησε η διαπραγμάτευση γι' αυτή τη συλλογική σύμβαση και πώς έφτασε να συνομολογηθεί, για το τι περιέχει, γιατί περιέχει εκείνο ή το άλλο, καθώς και αν αυτά αποτελούν ειδικά προνόμια ή όχι. Θα μπορούσατε να κάνετε μια ουσιαστική συζήτηση πριν καταθέσετε την ερώτηση στη Βουλή και φτάσουμε στο σημείο να κάνουμε αυτού του είδους τον διάλογο και την αντιπαράθεση. Δεν το κάνατε, όμως, για λόγους εμπάθειας, φοβάμαι. Μόλις ακούτε ΔΕΗ λειτουργείτε αντανακλαστικά όπως γίνεται στα αντανακλαστικά πειράματα του Παβλόφ.
Ευχαριστούμε τον κύριο Υπουργό.
Κύριε Πρόεδρε, θα ήθελα τον λόγο για μισό λεπτό επί της διαδικασίας. Θα ήθελα να ρωτήσω το εξής.
Ένα λεπτό, κύριε Μητσοτάκη. Μολονότι η δεοντολογία δεν είναι όπως τη θέτετε, επειδή είναι σοβαρό το ζήτημα, έχετε τον λόγο για ένα λεπτό.
θα αναφερθώ απλά στην ανάγκη να υπάρχει τήρηση του χρόνου, κύριε Πρόεδρε, από το Προεδρείο διότι ο κοινοβουλευτικός έλεγχος προϋποθέτει την ισόρροπη αντιμετώπιση του διαλόγου από πλευράς Βουλευτών και Κυβέρνησης. Κύριε Λαφαζάνη, μιλήσατε επτά και έξι λεπτά. Θα παρακαλούσα από εδώ και στο εξής να μην ξεφεύγουν σε τέτοιο βαθμό οι απαντώντες Υπουργοί, έτσι ώστε να υπάρχει πραγματικά ισοτιμία στο χρόνο, κύριε Πρόεδρε.
Νιώθω την ανάγκη να πω εκ μέρους του Προεδρείου ότι όλοι οι επερωτώντες Βουλευτές δεν διεκόπησαν στο προβλεπόμενο δίλεπτο ή τρίλεπτο. Ουδείς διεκόπη. Κι απ' ό,τι γνωρίζω αυτή η πρακτική έχει ακολουθηθεί τουλάχιστον σε όσες συνεδριάσεις έχω παρακολουθήσει εγώ. Σήμερα οπωσδήποτε σε κανέναν, ούτε σε εσάς, κύριε Μητσοτάκη, έγινε διακοπή στον χρόνο. Υπήρχε μια άνεση χρόνου, ώστε να μπορέσετε να ξεδιπλώσετε την άποψή σας σε περισσότερο χρόνο από το προβλεπόμενο δίλεπτο ή τρίλεπτο. Και αυτό έγινε και με τον κύριο Υπουργό και με τους κυρίους Υπουργούς. Αυτό θα γίνεται νομίζω με μια άνεση και ανοχή.
Εγώ όμως τήρησα το χρόνο. Αυτή είναι η διαφορά. Εγώ αυτοπεριορίστηκα.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.38΄ λύεται η συνεδρίαση για αύριο, ημέρα Παρασκευή 27 Μαρτίου 2015 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: ανάγνωση αναφορών.